Onuadɔ a Yɛbɛda no Adi Sɛ Nokware Kristofo Asafo | Bɛn Yehowa\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Uruund Venda Vietnamese Xhosa Yoruba Zulu\n‘Monkɔ so Nnantew Ɔdɔ Mu’\n1-3. Sɛ yesuasua Yehowa nhwɛso wɔ ɔdɔ a ɔda no adi mu a, dɛn na efi mu ba?\n‘ANIGYE wɔ ɔma mu sen ogye.’ (Asomafo no Nnwuma 20:35) Yesu nsɛm no si nokwasɛm titiriw yi so dua: Mfaso wɔ ɔdɔ a pɛsɛmenkominya nnim so. Ɛwom sɛ anigye kɛse wɔ ɔdɔ a yenya mu de, nanso anigye kɛse koraa wɔ nea yɛde ma anaa yɛda no adi kyerɛ afoforo mu.\n2 Obiara nni hɔ a onim eyi yiye sen yɛn soro Agya no. Sɛnea yehui wɔ ɔfã yi ti ahorow a edi kan mu no, Yehowa na ɔyɛ ɔdɔ ho nhwɛso a ɛsen biara. Obiara nni hɔ a wada ɔdɔ adi wɔ akwan akɛse so anaa bere tenten sen ɔno. Ɛnde, so ɛyɛ nwonwa sɛ wɔfrɛ Yehowa “anigye Nyankopɔn”?—1 Timoteo 1:11, NW.\n3 Yɛn Nyankopɔn a ɔwɔ dɔ no pɛ sɛ yɛbɔ mmɔden yɛ sɛ ɔno, titiriw ɛdefa ɔdɔ a yɛbɛda no adi ho. Efesofo 5:1, 2 ka kyerɛ yɛn sɛ: “Munsua Onyankopɔn sɛ mma adɔfo, na monnantew ɔdɔ mu.” Sɛ yesuasua Yehowa nhwɛso wɔ ɔdɔ a ɔda no adi mu a, yenya adekyɛ mu anigye kɛse. Yenya abotɔyam nso a yenim sɛ yɛreyɛ nea ɛsɔ Yehowa ani, efisɛ N’asɛm hyɛ yɛn nkuran sɛ ‘yɛnnodɔ yɛn ho.’ (Romafo 13:8) Nanso, nneɛma foforo wɔ hɔ a enti ɛsɛ sɛ ‘yɛkɔ so nantew ɔdɔ mu.’\nNea Enti a Ɔdɔ Ho Hia\n4, 5. Dɛn nti na ɛho hia sɛ yefi ɔdɔ mu da ahofama adi kyerɛ mfɛfo gyidifo?\n4 Dɛn nti na ɛho hia sɛ yɛda ɔdɔ adi kyerɛ yɛn mfɛfo gyidifo? Ne tiaatwa mu no, ɔdɔ yɛ su titiriw a ɛwɔ nokware Kristosom mu. Sɛ yenni ɔdɔ a, yentumi ne yɛn mfɛfo Kristofo nnya abusuabɔ a emu yɛ den, na nea ɛho hia titiriw no, yɛnsɛ hwee wɔ Yehowa ani so. Susuw sɛnea Onyankopɔn Asɛm si saa nokwasɛm yi so dua no ho hwɛ.\n5 Wɔ Yesu asase so asetra mu anadwo a etwa to no, ɔka kyerɛɛ n’akyidifo no sɛ: “Ahyɛde foforo na mema mo, sɛ monnodɔ mo ho sɛnea medɔɔ mo no, sɛ mo nso monnodɔ mo ho mo ho! Sɛ mododɔ mo ho a, nnipa nyinaa behu sɛ moyɛ m’asuafo.” (Yohane 13:34, 35) “Sɛnea medɔɔ mo no”—yiw, wahyɛ yɛn sɛ yɛnna ɔdɔ a Yesu daa no adi no bi adi. Yehui wɔ Ti 29 no mu sɛ, Yesu yɛɛ nhwɛso a ɛkyɛn so wɔ ɔdɔ mu a ofi daa ahofama adi no mu, na ɔde afoforo ahiade ne nea wɔpɛ dii ne de anim. Ɛsɛ sɛ yɛn nso yɛda ɔdɔ a pɛsɛmenkominya nnim adi, na ɛsɛ sɛ yɛyɛ saa pefee ma wɔn a wɔwɔ Kristofo asafo no akyi no hu yɛn dɔ. Nokwarem no, onuadɔ mu a yebefi ada ahofama adi ne ade a ɛsɛ sɛ wɔde hu yɛn sɛ Kristo akyidifo anokwafo.\n6, 7. (a) Yɛyɛ dɛn hu sɛ Yehowa Asɛm si ɔdɔ a yɛbɛda no adi so dua kɛse? (b) Ɔdɔ bɛn na Paulo nsɛm a wɔyɛɛ ho kyerɛwtohɔ wɔ 1 Korintofo 13:4-8 no si so dua?\n6 Na sɛ yenni dɔ ɛ? Ɔsomafo Paulo kae sɛ: “Sɛ . . . minni dɔ a, na mete sɛ ayowa a egyigye anaa dɔn a ɛwosow.” (1 Korintofo 13:1) Ɛdɔn a wɔbɔ nnyigyei ano yɛ den. Na ayowa nnyigyei nso ɛ? Nkyerɛase foforo ka sɛ “dawuru a ano yɛ den” anaa “dawuru a egyigye denneennen.” Mfatoho a ɛfata bɛn ara ni! Obi a onni dɔ te sɛ adwinnade a wɔde bɔ nnwom a ɛyɛ dede kekaw asom a ɛpam afoforo sen sɛ wɔbɛbɛn ho akotie. Ɛbɛyɛ dɛn na obi a ɔte saa atumi ne afoforo anya abusuabɔ a emu yɛ den? Paulo kae nso sɛ: “Na mewɔ gyidi nyinaa ma mitutu mmepɔw, na minni dɔ a, memfra.” (1 Korintofo 13:2) Wo de susuw ho hwɛ, obi a onni dɔ yɛ “onipa hunu sen biara,” ɛmfa ho ne nnwuma a ebia ɔyɛ! (The Amplified Bible) So ɛnyɛ nea emu da hɔ sɛ Yehowa Asɛm si ɔdɔ a yɛbɛda no adi so dua kɛse?\n7 Nanso, ɔkwan bɛn so na yebetumi ada saa su yi adi wɔ yɛne afoforo nsɛnnii mu? Ma yɛnhwehwɛ Paulo nsɛm a ɛwɔ 1 Korintofo 13:4-8 no mu mfa mmua saa asɛm no. Wonsi ɔdɔ a Onyankopɔn wɔ ma yɛn anaa ɔdɔ a yɛwɔ ma Onyankopɔn no so dua wɔ saa nkyekyɛm yi mu. Mmom no, Paulo twee adwene sii sɛnea ɛsɛ sɛ yɛdodɔ yɛn ho yɛn ho no so. Ɔkaa nneɛma bi a ɛkyerɛ ɔdɔ ne nneɛma bi a ɛnkyerɛ ɔdɔ ho asɛm.\nNea Ɔdɔ Kyerɛ\n8. Ɔkwan bɛn so na abodwokyɛre betumi aboa yɛn wɔ yɛne afoforo nsɛnnii mu?\n8 “Ɔdɔ wɔ abodwokyɛre.” Sɛ yɛwɔ abodwokyɛre a, ɛkyerɛ sɛ yɛne afoforo di wɔ boasetɔ mu. (Kolosefo 3:13) So yenhia boasetɔ a ɛte saa? Esiane sɛ yɛyɛ abɔde a yɛnyɛ pɛ na yɛabom resom nti, ɛyɛ ade a ebetumi aba sɛ bere ne bere mu no, yɛn nuanom Kristofo betumi ahyɛ yɛn abufuw, na yɛn nso yebetumi ayɛ wɔn saa ara. Nanso boasetɔ ne abotare betumi aboa yɛn ma yɛatumi agyina woatĩ me ne woaka me nketenkete a ɛba yɛne afoforo nsɛnnii mu no ano—bere a yɛnsɛe asafo no asomdwoe.\n9. Akwan bɛn so na yebetumi ada ayamye adi akyerɛ afoforo?\n9 ‘Ɔdɔ yam ye.’ Yɛnam nneyɛe a mfaso wɔ so ne nsɛm a ɛkyerɛ sɛ yedwen afoforo ho so na ɛda ayamye adi. Ɔdɔ ka yɛn ma yɛhwehwɛ akwan a yɛbɛfa so ada ayamye adi akyerɛ, ne titiriw no wɔn a ade ahia wɔn paa no. Sɛ nhwɛso no, ebia na gyidini bi a ne mfe akɔ anim ayɛ ankonam, na ohia nsrahwɛ a ɛbɛhyɛ no nkuran. Ebia na ɛna a oni kunu anaa onuawa bi a ɔte ofie a emufo nni ɔsom biako mu no hia mmoa bi. Ebetumi aba sɛ obi a ɔyare anaa ɔwɔ amanehunu bi mu behia nsɛm a ɛma abotɔyam afi adamfo pa bi hɔ. (Mmebusɛm 12:25; 17:17) Sɛ yedi kan da ayamye adi wɔ akwan a ɛte saa so a, yɛda nokware dɔ adi.—2 Korintofo 8:8.\n10. Ɔkwan bɛn so na ɔdɔ boa yɛn ma yegyina nokware akyi na yɛka ho asɛm, bere a saa a yɛbɛyɛ no yɛ den mpo no?\n10 ‘Ɔdɔ ne nokware ani gye.’ Nkyerɛase foforo ka sɛ: ‘Ɔdɔ bata nokware ho anigye so.’ Ɔdɔ ka yɛn ma yegyina nokware akyi na ‘yɛkeka nokwasɛm kyerɛkyerɛ yɛn ho.’ (Sakaria 8:16) Sɛ nhwɛso no, sɛ yɛn dɔfo bi yɛ bɔne a anibere wom a, ɔdɔ a yɛwɔ ma Yehowa—ne nea wayɛ bɔne—no bɛboa yɛn ma yɛakura Onyankopɔn gyinapɛn ahorow mu sen sɛ yɛbɛbɔ mmɔden sɛ yɛbɛkata so, ayiyi ano ama no, anaasɛ yɛadi atoro mpo wɔ nnebɔne no ho. Nokwarem no, ebetumi ayɛ den sɛ wubegye nokware a ɛwɔ asɛm no mu atom. Nanso, esiane sɛ yedwen yɛn dɔfo no yiyedi ho nti, yɛbɛpɛ sɛ ogye Onyankopɔn nteɛso a ɔdɔ wom no na ɔyɛ ho ade. (Mmebusɛm 3:11, 12) Sɛ́ Kristofo a yɛwɔ ɔdɔ no, yɛpɛ sɛ “yɛbɔ yɛn bra yiye ade nyinaa mu” nso.—Hebrifo 13:18.\n11. Esiane sɛ ɔdɔ ‘tie ade nyinaa nti,’ dɛn na ɛsɛ sɛ yɛbɔ mmɔden yɛ wɔ mfɛfo gyidifo sintɔ ahorow ho?\n11 ‘Ɔdɔ tie ade nyinaa.’ Nea saa asɛm no kyerɛ ankasa ne “ɛkata ade nyinaa so.” (Kingdom Interlinear) Petro Nhoma a edi kan 4:8 ka sɛ: “Ɔdɔ kata bɔne pii so.” Yiw, Kristoni a ɔdɔ kyerɛ no kwan mpere ne ho nkeka ne nuanom Kristofo sintɔ ahorow ho nsɛm nkyerɛ afoforo. Mpɛn pii na mfɛfo gyidifo mfomso ahorow no yɛ nketenkete a yebetumi afi ɔdɔ mu akata so.—Mmebusɛm 10:12; 17:9.\nƆdɔ ka yɛn ma yenya yɛn nuanom mu ahotoso\n12. Ɔkwan bɛn so na ɔsomafo Paulo daa no adi sɛ ogye di sɛ Filemon bɛyɛ ade pa, na dɛn na yebetumi asua afi Paulo nhwɛso no mu?\n12 ‘Ɔdɔ gye ade nyinaa di.’ Moffatt nkyerɛase no ka sɛ ɔdɔ “ani gye sɛ ebegye ade pa adi bere nyinaa.” Yennya yɛn mfɛfo gyidifo ho adwene a ɛnteɛ wɔ ɔkwan a ɛmfata so, na yɛn adwenem nyɛ yɛn nãã wɔ ade biara a wɔyɛ ho. Ɔdɔ boa yɛn ‘ma yegye di’ sɛ yɛn nuanom bɛyɛ ‘ade pa,’ na yenya wɔn mu ahotoso. * Hyɛ nhwɛso bi a ɛwɔ krataa a Paulo de kɔmaa Filemon mu no nsow. Ná Paulo rekyerɛw Filemon ahyɛ no nkuran sɛ omfi ayamye mu nnye akoa Onesimo a na waguan a na wabɛyɛ Kristoni no fɛw so. Sɛ́ anka Paulo bɛhyɛ Filemon no, ofi ɔdɔ mu srɛɛ no. Ofii ahotoso mu daa no adi sɛ Filemon bɛyɛ nea ɛteɛ, kae sɛ: “Mewɔ wo setie ho anidaso nti na mekyerɛw wo nhoma, na minim sɛ wobɛyɛ asen nea maka yi po.” (Nkyekyɛm 21) Sɛ ɔdɔ ka yɛn ma yenya yɛn nuanom mu ahotoso saa a, yɛma wotumi yɛ ade pa.\n13. Ɔkwan bɛn so na yebetumi ada no adi sɛ yɛhwɛ kwan sɛ yɛn nuanom bɛyɛ ade pa?\n13 ‘Ɔdɔ nya ade nyinaa mu anidaso.’ Bere a ɔdɔ wɔ ahotoso no, ɛsan wɔ anidaso nso. Ɔdɔ ka yɛn ma yɛhwɛ kwan sɛ yɛn nuanom bɛyɛ ade pa. Sɛ nhwɛso no, sɛ onua bi ‘yɛ mfomso’ a, yɛhwɛ kwan sɛ obegye mmɔden a wofi ɔdɔ mu bɔ sɛ wɔbɛteɛ ne so no atom. (Galatifo 6:1) Yɛwɔ anidaso nso sɛ wɔn a wɔyɛ mmerɛw wɔ gyidi mu no bɛyɛ den. Yenya saafo no ho boasetɔ, yɛ nea yebetumi biara de boa wɔn ma wɔbɛyɛ den gyidi mu. (Romafo 15:1; 1 Tesalonikafo 5:14) Sɛ obi a yɛdɔ no fom kwan mpo a, yɛmpa abaw, na yɛhwɛ kwan sɛ da bi bɛba a n’ani bɛba ne ho so na wasan aba Yehowa nkyɛn sɛ ɔba hohwini a ne ho asɛm wɔ Yesu mfatoho no mu no.—Luka 15:17, 18.\n14. Akwan bɛn so na wobetumi asɔ yɛn boasetɔ ahwɛ wɔ asafo no mu, na ɔkwan bɛn so na ɔdɔ bɛboa yɛn ma yɛayɛ yɛn ade?\n14 ‘Ɔdɔ tɔ ne bo ase ade nyinaa mu.’ Boasetɔ ma yetumi gyina abasamtu ne ahokyere mu pintinn. Ɛnyɛ wɔn a wonni asafo no mu nko na wɔsɔ yɛn boasetɔ hwɛ. Ɛtɔ mmere bi a, asafo no mufo binom tumi sɔ yɛn hwɛ. Esiane sintɔ nti, ɛtɔ bere bi a yɛn nuanom betumi abu yɛn abam. Asɛm bi a wonsusuw ho a wɔka betumi ahaw yɛn yiye. (Mmebusɛm 12:18) Ebia wonni asafo no mu biribi ho dwuma sɛnea yesusuw sɛ ɛsɛ sɛ wɔyɛ no. Onua bi a yebu no nneyɛe betumi ahaw yɛn ma yɛanya adwene sɛ, ‘Kristoni paa na woreyɛ sɛɛ yi?’ Sɛ yehyia tebea horow a ɛte saa a, so yebefi asafo no mu na yɛagyae Yehowa som? Sɛ yɛwɔ ɔdɔ ankasa a, yɛrenyɛ saa! Yiw, ɔdɔ mma yemmu yɛn ani ngu nneɛma pa a onua a wayɛ mfomso no yɛ anaa nneɛma pa a ɛwɔ asafo no mu so koraa esiane onua no mfomso ahorow nti. Ɔdɔ ma yɛkɔ so di Onyankopɔn nokware, na yɛboa asafo no ɛmfa ho nea ebia onipa foforo a ɔnyɛ pɛ bɛyɛ anaa ɔbɛka no.—Dwom 119:165.\nNea Ɔdɔ Nkyerɛ\n15. Dɛn ne ahoɔyaw, na ɔkwan bɛn so na ɔdɔ boa yɛn ma yɛkwati nkate a ɛsɛe ade yi?\n15 “Ɔdɔ nyɛ ahoɔyaw.” Ahoɔyaw betumi ama yɛn ani abere nneɛma a afoforo wɔ—wɔn agyapade, hokwan ahorow a wɔanya, anaa ɔdom akyɛde a wɔwɔ. Ahoɔyaw a ɛte saa yɛ pɛsɛmenkominya, ɛyɛ nkate a ɛsɛe ade a sɛ wɔanni so a ebetumi asɛe asafo no asomdwoe. Dɛn na ɛbɛboa yɛn ma yɛako atia ‘ninkuntwe honhom no’? (Yakobo 4:5) Ɛyɛ asɛmfua biako, ɔdɔ. Suban a ɛsom bo yi betumi aboa yɛn ma yɛne wɔn a ɛte sɛ nea wɔanya asetram nneɛma bi a yenni bi no ani agye. (Romafo 12:15) Sɛ wɔkamfo obi wɔ ɔdom akyɛde soronko bi a ɔwɔ anaa biribi titiriw bi a wayɛ ho a, ɔdɔ boa yɛn ma ɛnhaw yɛn.\n16. Sɛ yɛdɔ yɛn nuanom ampa a, dɛn nti na yɛremfa nneɛma a yɛreyɛ wɔ Yehowa som adwuma mu no nhoahoa yɛn ho?\n16 ‘Ɔdɔ nyɛ ahoahoa, ɛnhoran.’ Ɔdɔ mma yɛmfa yɛn dom akyɛde anaa nneɛma a yetumi yɛ nhoahoa yɛn ho. Sɛ yɛdɔ yɛn nuanom ampa a, ɛbɛyɛ dɛn na yebetumi de nneɛma a yɛayɛ wɔ ɔsom adwuma no mu anaa hokwan ahorow a yɛwɔ wɔ asafo no mu ahoahoa yɛn ho bere nyinaa? Ahohoahoa a ɛte saa betumi abu afoforo abam, na ama wɔate nka sɛ wɔnsɛ hwee. Ɔdɔ mma yɛmfa nneɛma a Onyankopɔn ama yɛyɛ wɔ ne som adwuma mu no nhoahoa yɛn ho. (1 Korintofo 3:5-9) Afei nso, ɔdɔ ‘nhoran’ anaasɛ sɛnea The New Testament in Modern English ka no, ɔdɔ “nnyina nsusuwii hunu so mma ne ho so.” Ɔdɔ mma yɛmma yɛn ho so.—Romafo 12:3.\n17. Ɔkwan bɛn so na ɔdɔ ka yɛn ma yesusuw afoforo ho, na nneyɛe bɛn na ɛbɛma yɛakwati?\n17 ‘Ɔdɔ nyɛ ne ho sɛnea ɛmfata.’ Obi a ɔyɛ ne ho sɛnea ɛmfata yɛ ade wɔ ɔkwan a enye anaa ɛhyɛ abufuw so. Ɔkwan a ɛte saa nkyerɛ ɔdɔ, efisɛ ensusuw afoforo nkate ne wɔn yiyedi ho koraa. Nanso, ayamye ne nidi wɔ ɔdɔ a ɛka yɛn ma yesusuw afoforo ho no mu. Ɔdɔ hyɛ suban pa, nneyɛe pa, ne obu a yenya ma yɛn mfɛfo gyidifo no ho nkuran. Enti, ɔdɔ remma yɛmfa yɛn ho nhyɛ “aniwude”—nokwarem no, nneyɛe biara a ɛbɛma yɛn nuanom Kristofo ho adwiriw wɔn anaa ahaw wɔn mu.—Efesofo 5:3, 4.\n18. Dɛn nti na obi a ɔwɔ dɔ nhwehwɛ sɛ wɔyɛ biribiara sɛnea ɔpɛ?\n18 ‘Ɔdɔ nhwehwɛ nea ɛyɛ n’ankasa de.’ Revised Standard Version ka wɔ ha sɛ: “Ɔdɔ nhwehwɛ sɛ wɔyɛ nea ɔpɛ.” Obi a ɔwɔ dɔ nhwehwɛ sɛ wɔyɛ biribiara sɛnea ɔpɛ, te sɛ nea gyama ne nsusuwii teɛ bere nyinaa. Ɔnkyerɛ nea ɛsɛ sɛ afoforo yɛ, na ɔmfa ne tumi nhyɛ wɔn a wɔne no nyɛ adwene no so. Mpiyɛ a ɛte saa da ahantan adi, na Bible ka sɛ: “Ahantan di ɔsɛe anim.” (Mmebusɛm 16:18) Sɛ yɛdɔ yɛn nuanom ampa a, yɛbɛkyerɛ obu ama wɔn nsusuwii, na sɛ ɛbɛyɛ yiye a, yɛafi yɛn pɛ mu agyae nsɛm mu. Nsɛm mu a yegyae ne Paulo nsɛm yi hyia: “Obiara nnhwehwɛ nea ɛyɛ n’ankasa de, na mmom ɔnhwehwɛ nea ɛyɛ ne yɔnko de.”—1 Korintofo 10:24.\n19. Sɛ afoforo hyɛ yɛn abufuw a, ɔkwan bɛn so na ɔdɔ boa yɛn ma yɛyɛ yɛn ade?\n19 ‘Ɔdɔ bo nhaw no, ɛmfa bɔne nhyɛ ne yam.’ Nea afoforo ka anaa wɔyɛ mma ɔdɔ bo nhaw no ntɛmntɛm. Nokwarem no, ɛnyɛ nwonwa sɛ yɛn bo befuw bere a afoforo haw yɛn. Nanso, sɛ ɛfata sɛ yɛn bo fuw a, ɔdɔ mma abufuw no nkɔ so ntra yɛn mu. (Efesofo 4:26, 27) Yɛremfa nsɛm anaa nneyɛe a ɛyɛ yaw nhyɛ yɛn mu, te sɛ nea yɛakyerɛw agu nhoma mu, na yɛn werɛ mfi. Mmom no, ɔdɔ ka yɛn ma yesuasua yɛn Nyankopɔn a ɔwɔ dɔ no. Sɛnea yehui wɔ Ti 26 no, Yehowa de firi bere a ɛfata sɛ ɔyɛ saa no. Sɛ ɔde firi a, ne werɛ fi, kyerɛ sɛ, ɔmfa saa bɔne no nni dwuma ntia yɛn akyiri yi. So ɛnyɛ yɛn anisɔ sɛ Yehowa mfa bɔne nhyɛ ne yam?\n20. Sɛ yɛn yɔnko gyidini bi yɛ bɔne na ohu amane a, ɛsɛ sɛ yɛyɛ yɛn ade dɛn?\n20 ‘Ɔdɔ ani nnye nea ɛnteɛ ho.’ The New English Bible kan wɔ ha sɛ: “Ɔdɔ nni nnipa nneyɛe bɔne ho ahurusi.” Moffatt nkyerɛase no ka sɛ: “Ɔdɔ ani nnye bere a afoforo yɛ bɔne no.” Ɔdɔ ani nnye nea ɛnteɛ ho, enti yemmu ɔbrasɛe biara adewa. Sɛ yɛn yɔnko gyidini bi yɛ bɔne na ohu amane a, yɛyɛ yɛn ade dɛn? Ɔdɔ remma yenni ahurusi, te sɛ nea yɛreka sɛ, ‘Ɔtwea! Ɛfata no!’ (Mmebusɛm 17:5) Nanso, yɛn ani gye bere a onua bi a wayɛ bɔne fa ɔkwan pa so sɛ ɔbɛsɔre afi ne honhom fam asehwe no mu no.\n‘Ade a Eye Kyɛn So’\n21-23. (a) Dɛn na na Paulo kyerɛ bere a ɔkae sɛ “ɔdɔ to ntwa da” no? (b) Dɛn na yebesusuw ho wɔ ti a etwa to no mu?\n21 “Ɔdɔ to ntwa da.” Bere a Paulo kaa saa nsɛm no, na ɔkyerɛ dɛn? Sɛnea yehu wɔ asɛm no mu no, na ɔreka tete Kristofo no honhom akyɛde horow ho asɛm. Saa akyɛde ahorow no yɛɛ nsɛnkyerɛnne a ɛkyerɛe sɛ na Onyankopɔn dom wɔ asafo foforo a wɔahyehyɛ no so. Nanso na ɛnyɛ Kristofo no nyinaa na wotumi sa yare, hyɛ nkɔm, ka kasa foforo. Ná ɛnyɛ ɛno ne ade a ɛho hia; awiei koraa no, na akyɛde ahorow a wɔde yɛ anwonwade no begyae. Nanso, na biribi foforo wɔ hɔ a ɛbɛtra hɔ, biribi a Kristoni biara betumi anya bi. Na ɛyɛ soronko koraa, na ɛbɛtra hɔ akyɛ asen akyɛde a wɔde yɛ anwonwade biara. Nokwarem no, Paulo frɛɛ no ‘ade a eye kyɛn so.’ (1 Korintofo 12:31) Na dɛn ne ‘ade a eye kyɛn so’ yi? Na ɛyɛ ɔdɔ.\nAde a wɔde hu Yehowa nkurɔfo ne ɔdɔ a wɔdodɔ wɔn ho\n22 Nokwarem no, Kristofo dɔ a Paulo kaa ho asɛm no “to ntwa da,” kyerɛ sɛ, ɛremma awiei da. Ɛde besi nnɛ no, ahofama a efi onuadɔ mu na ɛma wohu Yesu akyidifo anokwafo. So yenhu ɔdɔ a ɛte saa wɔ Yehowa asomfo a wɔwɔ wiase nyinaa asafo no mu? Saa ɔdɔ no bɛtra hɔ daa, efisɛ Yehowa de daa nkwa ahyɛ n’asomfo anokwafo bɔ. (Dwom 37:9-11, 29) Ɛmmra sɛ yɛbɛkɔ so ayɛ nea yebetumi biara na ‘yɛakɔ so anantew ɔdɔ mu.’ Sɛ yɛyɛ saa a, yebetumi anya ɔma mu anigye kɛse no bi. Nea ɛsen saa no, yɛbɛkɔ so atra ase—yiw, akɔ so ada ɔdɔ adi—akosi daa, de asuasua Yehowa, yɛn Nyankopɔn a ɔwɔ dɔ no.\n23 Wɔ ti yi a ɛde ɔfã a ɛka ɔdɔ ho asɛm reba awiei no, yɛasusuw ɔkwan a yebetumi afa so ada ɔdɔ adi akyerɛ yɛn ho yɛn ho no ho. Nanso, esiane sɛ yenya Yehowa dɔ—ne tumi, n’atɛntrenee, ne ne nyansa—so mfaso wɔ akwan pii so nti, ɛbɛyɛ papa sɛ yebisa sɛ, ‘Mɛyɛ dɛn ama Yehowa ahu sɛ medɔ no ankasa?’ Yebesusuw saa asɛmmisa no ho wɔ ti a etwa to no mu.\n^ nky. 12 Nokwarem no, Kristofo dɔ nyɛ nea egye biribiara di. Bible tu yɛn fo sɛ: “Monkari wɔn a wɔde mpaapaemu ba na wɔto hintidua . . . no, na montwe mo ho mfi wɔn mu.”—Romafo 16:17.\n2 Korintofo 6:11-13 Sɛ́ ‘yɛbɛtrɛw’ yɛn dɔ mu no kyerɛ dɛn, na yɛbɛyɛ dɛn atumi de afotu yi adi dwuma?\n1 Petro 1:22 Ɔkwan bɛn so na nsɛm yi da no adi sɛ ɛsɛ sɛ ɔdɔ a yɛwɔ ma yɛn mfɛfo gyidifo no fi komam, ɛyɛ nokware, na emu yɛ hyew?\n1 Yohane 3:16-18 Ɔkwan bɛn so na yebetumi ada no adi sɛ “Onyankopɔn dɔ” te yɛn mu?\n1 Yohane 4:7-11 Dɛn na ɛkanyan yɛn kɛse ma yɛda ɔdɔ adi kyerɛ yɛn mfɛfo gyidifo?


“Mihui sɛ Me Suban Nyɛ Fɛ Koraa” | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikongo Kikuyu Kinyarwanda Kirghiz Kisonge Kongo Korean Kwangali Latvian Lingala Lithuanian Luo Malagasy Maya Moore Myanmar Ngabere Norwegian Nzema Oromo Ossetian Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uruund Vietnamese Xhosa Yoruba Zulu\n“Mihui sɛ Me Suban Nyɛ Fɛ Koraa”\nEsa Leinonen anom asɛm\nƆMAN A OFI MU: FINLAND\nTEBEA A NA ƆWOM: NÁ ƆBƆ NNWOM A ANO DENNEENNEN\nMetenaa ahiafo mu me mmofraberem wɔ mpoano kurow bi mu; wɔfrɛ hɔ Turku. Ná me papa yɛ akuturukufo hene, na na me ne me nuabarima kumaa nso bɔ akuturuku mma obi mmɔ bi. Bere a mewɔ sukuu no, na nkurɔfo taa ka me ntɔkwaw, na ɛreyɛ ara ni, na mereto me nsa. Minyin kakra no, mede me ho kɔbɔɔ akobɔfo kuw bi; afei de na ntɔkwasɛm no asɛe koraa. Saa bere no ara nso na m’adwene baa nnwom bi a ano denneennen a wɔfrɛ no “heavy-metal” so, na mede yɛɛ me botae sɛ daakye mɛto saa nnwom no ama me din adu akyiri.\nMetotɔɔ akyene, na metew nnwontofo kuw. Ɛyɛɛ kakra no, me na na midi nnwontofo no anim to dwom. Sɛ yɛrebɔ nnwom a, mitumi huruhuruw te sɛ nea akɔm asi me so. Ná nnwontofo no ani so yɛ hyew, na na yɛhyehyɛ ntade huhuuhu, enti nkakrankakra, yɛn din duu akyiri paa. Afei de, dɔm akɛse na na yɛbɔ nnwom kyerɛ wɔn, na yetwaa nnwom no bi guu apaawa so mpo. Apaawa a etwa to no, nkurɔfo kamfoe paa. Ɛrekɔ afe 1990 no, yɛkɔɔ United States sɛ yɛrekɔbɔ yɛn kuw no dawuru apɛ nkurɔfo aso yɛn asen. Yɛkɔbɔɔ nnwom no bi wɔ New York ne Los Angeles, na yɛne nnwonto adwuma no mu akukudamfo yɛɛ nhyehyɛe too hɔ ansa na yɛresan akɔ Finland.\nƐwom, na m’ani gye nnwonto no ho, nanso na m’anigye nwie pɛyɛ. Anibere ne akansi a na ɛrekɔ so wɔ nnwonto adwuma no mu nti, m’aba mu bui. Ahuhubra a na merebɔ no nso yɛɛ me ahometew. Metee nka sɛ meyɛ nipabɔnefo, na na misuro sɛ wɔbɛhyew me wɔ Ɔbonsam gya mu. Mehwehwɛɛ nyamesom nhoma nyinaa mu sɛ ɛbɛboa me anaa. Afei nso, na ɛyɛ me sɛ mintumi nyɛ biribiara mma Onyankopɔn ani nnye me ho, nanso meyeree me ho bɔɔ mpae srɛɛ no sɛ ɔmmoa me.\nMeyɛɛ adwuma wɔ posɔfese de hwɛɛ me ho. Da bi, mihui sɛ m’adwumamfo no biako yɛ Yehowa Dansefo, na mibisabisaa no nsɛm pii. Sɛnea ɔde Bible yii ano no maa m’ani gyei, enti mepenee so sɛ ɔne me nsua Bible. Adesua no kɔɔ so kakra no, nkurɔfo bi ne yɛn yɛɛ nhyehyɛe sɛ wobeso yɛn asen de sika puduo bi aboa yɛn kuw no ama yɛatwa apaawa wɔ United States. Ɛyɛɛ me sɛ yɛanya yɛn ho awie.\nMeka kyerɛɛ Ɔdansefo a ɔne me sua ade no sɛ mepɛ sɛ mitwa apaawa biako, na mitwa wie a, afei mɛma m’ani abere de Bible mu asɛm ayɛ adwuma. Wanka n’adwene wɔ asɛm no ho; nea ɔkae ara ne sɛ menkenkan Yesu asɛm a ɛwɔ Mateo 6:24 no. Ɛhɔ kenkan sɛ: “Obiara ntumi nsom awuranom baanu.” Metee Yesu asɛm no ase no, ɛpem me. Nna kakraa bi akyi no, me nso meyɛɛ biribi maa nea ɔne me sua Bible no ho dwiriw no! Meka kyerɛɛ no sɛ mepɛ sɛ midi Yesu akyi, enti magyae nnwonto no!\nBible a misuae no yɛɛ sɛ ahwehwɛ a ɛma mihuu me mfomso. (Yakobo 1:22-25) Mihui sɛ me suban nyɛ fɛ koraa: Ná meyɛ dwae na nea ehia me ara ne sɛ mɛyɛ onipa kɛse. Ná meka kasa fĩ, mepɛ ntɔkwaw, menom sigaret, na minim nsã nom paa. Mihui sɛ m’abrabɔ ne Bible nhyia koraa, na ɛhaw me araa ma na minhu nea menyɛ. Ne nyinaa mu no, na mayɛ krado sɛ mɛyɛ nsakrae biara a ɛsɛ sɛ meyɛ.—Efesofo 4:22-24.\n“Yɛn soro Agya no yɛ mmɔborɔhunufo, na wɔn a wɔayɛ bɔne na wɔanu wɔn ho no, ɔpɛ sɛ ɔde kyɛ wɔn”\nAhyɛase no de, na bɔne a mayɛ atwam no ho awerɛhow hyɛ me so. Nanso Ɔdansefo a ɔne me suaa ade no boaa me paa. Ɔkenkanee asɛm a Bible aka wɔ Yesaia 1:18 no kyerɛɛ me. Ɛhɔ ka sɛ: “Sɛ mo bɔne te sɛ koogyan a, ɛbɛyɛ fitaa te sɛ sukyerɛmma.” Asɛm yi ne Bible mu nsɛm foforo ma mihui sɛ ampa, yɛn soro Agya no yɛ mmɔborɔhunufo, na wɔn a wɔayɛ bɔne na wɔanu wɔn ho no, ɔpɛ sɛ ɔde kyɛ wɔn.\nBere a mebɛn Yehowa no, mepɛe sɛ mihyira me nkwa so ma no. (Dwom 40:8) Afe 1992 mu no, Yehowa Adansefo a wofi aman bebree so bɛyɛɛ nhyiam wɔ St. Petersburg, Russia, na saa nhyiam no ase na mebɔɔ asu.\nManya nnamfo pa bebree wɔ Yehowa asomfo mu. Nnwom yɛ Onyankopɔn akyɛde, enti ɛwom ara a, me ne me nnamfonom hyiam tie dwom a emu nsɛm yɛ papa gyigye yɛn ani. (Yakobo 1:17) Nhyira kɛse a manya paa ne me yere Kristina. Me ne no na ɛfa adwene; nsu mu oo, awia mu oo, me ne no ara.\nSɛ mammɛyɛ Yehowa Dansefo a, anka ebia mawu. Kan no, na minya asɛm da biara, nanso seesei de, manya akomatɔyam, na mihu sɛ biribiara da dinn.\nBible Tumi Sesa Nnipa Yehowa Adansefo Binom Asetenam Nsɛm\nShare Share “Mihui sɛ Me Suban Nyɛ Fɛ Koraa”\nText Baabi a wubetumi atwe nneɛma akenkan ƆWƐN-ABAN Wubetumi Anya Asetena a Akomatɔyam Wom\nShare Share ƆWƐN-ABAN Wubetumi Anya Asetena a Akomatɔyam Wom\nWubetumi Anya Asetena a Akomatɔyam Wom\nƆWƐN-ABAN Wubetumi Anya Asetena a Akomatɔyam Wom


Забур 147 CARS - Nnwom 147 ASCB\nƐyɛ sɛ wɔto ayɛyie dwom ma yɛn Onyankopɔn,\nɛyɛ fɛ na ɛfata sɛ wɔkamfo no!\nƆboaboa Israel nnommumfoɔ ano.\n3Ɔsa wɔn a wɔn akoma abotoɔ yadeɛ\nna ɔkyekyere wɔn akuro.\n4Ɔnim nsoromma no dodoɔ\n5Yɛn Awurade so, na ne tumi yɛ kɛseɛ;\n6Awurade wowa ahobrɛasefoɔ\nna ɔtoto amumuyɛfoɔ hwe fam.\nMomfa sankuo nto dwom mma yɛn Onyankopɔn.\nɔde osutɔ ma asase\nma ɛserɛ nyini wɔ nkokoɔ so.\n9Ɔma anantwie aduane\nna sɛ anene mma su a, ɔma wɔn aduane.\n11Na mmom, Awurade ani sɔ nnipa a wɔsuro no,\nwɔn a wɔde wɔn ho to nʼadɔeɛ a ɛnsa da no so no.\n12Momma Awurade so, Ao Yerusalem;\nkamfo wo Onyankopɔn, Ao Sion,\n13ɔma wʼapono akyi adaban yɛ den\nna ɔhyira wo nkurɔfoɔ a wɔte wo mu.\n14Ɔma wʼahyeɛ so dwo\nna ɔde ayuo amapa ma wo.\n15Ɔsoma nʼahyɛdeɛ kɔ asase so;\n16Ɔtrɛ sukyerɛmma mu sɛ odwan ho nwi,\nna ɔpete obosuo nsukyeneeɛ sɛ nsõ.\n17Ɔtoto asukɔtweaa gu fam sɛ mmosea.\nHwan na ɔbɛtumi agyina nʼawɔ denden no ano?\n18Ɔsoma nʼasɛm no ma ɛnane no;\nɔhwanyane ne mframa, na nsuo tene.\n20Ɔnyɛɛ yei mmaa aman foforɔ biara;\nwɔnnim ne mmara.\nASCB : Nnwom 147


Yehowa Adansefo Bu Awaregyae Sɛn?\nKENKAN WƆ Afrikaans Albanian Amharic Arabic Arabic (Lebanon) Armenian Armenian (West) Azerbaijani Basque Bassa (Cameroon) Batak (Toba) Bislama Bosnian Boulou Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chol Colombian Sign Language Croatian Czech Damara Danish Dutch Ecuadorian Sign Language English Estonian Ewe Fante Faroese Fijian Finnish Fon French Ga Galician Georgian German Greek Greenlandic Guarani Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kazakh Kazakh (Arabic) Kikamba Kikuyu Kinyarwanda Kirghiz Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lingala Lithuanian Low German Macedonian Malagasy Malay Malayalam Maltese Mauritian Creole Mingrelian Mongolian Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Solomon Islands Pidgin Somali Spanish Spanish Sign Language Sunda Swahili Swedish Sãotomense Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tongan Tswana Turkish Turkmen Twi Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Xhosa Yoruba Zapotec (Isthmus) Zulu\nAudio Baabi a wubetumi atwe nneɛma abɔ atie Yehowa Adansefo Bu Awaregyae Sɛn?\nNea Bible ka fa aware ne awaregyae ho no, ɛno ara na yedi so. Adwene a Onyankopɔn de bɔɔ aware ne sɛ ɔbaa ne ɔbarima mmom ntena faako afebɔɔ. Ade baako pɛ a Kyerɛwsɛm no ka sɛ obi betumi agyina so agyae aware ne aguamammɔ.—Mateo 19:5, 6, 9.\nWɔn a wɔn aware agyigya no, Yehowa Adansefo boa wɔn anaa?\nAane, yɛboa wɔn wɔ akwan pii so:\nYɛn nhoma. Yɛtaa ka nsɛm a ɛboa awarefo wɔ yɛn nhoma ahorow mu. Wɔn a wɔn aware agyigya mpo, etumi boa wɔn. Wopɛ wei ho nhwɛso a, hwɛ saa nsɛm yi: “Nya Ahofama wɔ W’aware Mu,” “Sɛnea Wɔde Mfomso Firi,” ne “Nea Ɛbɛma Moasan Agye Mo Ho Adi.”\nYɛn nhyiam. Sɛnea yɛde Bible mu afotu bɛyɛ adwuma wɔ yɛn aware mu no, yesusuw ho wɔ yɛn Ahenni Asa so. Afei nso, yɛka ho asɛm wɔ yɛn nhyiam akɛse ne nketewa ase.\nYɛn asafo mu mpanyimfo. Yɛn asafo mu mpanyimfo boa awarefo. Wɔtaa twe wɔn adwene kɔ Kyerɛwnsɛm no so, titiriw Efesofo 5:22-25.\nSɛ Yehowa Danseni bi pɛ sɛ ogyae aware a, ɛsɛ sɛ asafo mu mpanyimfo no pene so ansa anaa?\nDabi. Sɛ mpo mpanyimfo no kɔ sɛ wɔrekɔboa awarefo bi a wɔrehyia ɔhaw wɔ wɔn aware mu a, wonni hokwan sɛ wɔkyerɛ awarefo no nea ɛsɛ sɛ wɔyɛ. (Galatifo 6:5) Nanso, sɛ obi gyae aware, na nea ogyinaa so gyaee aware no nnyina Bible so a, wɔremfa ɔsom hokwan titiriw biara mma no wɔ asafo no mu. Afei nso, sɛnea Kyerɛwnsɛm no ka no, onni hokwan sɛ ɔware bio.—1 Timoteo 3:1, 5, 12.\nYehowa Adansefo bu aware ntetewmu sɛn?\nBible no hyɛ awarefo nkuran sɛ, sɛ nneɛma nhyɛ da nkɔ yiye mpo a, ɛnsɛ sɛ wɔtetew mu. (1 Korintofo 7:10-16) Aware mu nsɛmnsɛm dodow no ara, sɛ awarefo fi wɔn komam bɔ mpae, wɔde Bible mu afotu yɛ adwuma, na wɔda ɔdɔ adi kyerɛ wɔn ho a, wobetumi asiesie.—1 Korintofo 13:4-8; Galatifo 5:22.\nNanso wɔ nsɛmnsɛm akɛse te sɛ nea edidi so yi mu de, ebia Kristofo binom besi gyinae sɛ wɔbɛtetew mu:\nBere a obi hyɛ da sɛ ɔrenhwɛ n’abusua.—1 Timoteo 5:8.\nBere a obi yɛ ne hokafo ayayade.—Dwom 11:5.\nBere a obi awe ataa so sɛ ɔbɛsɛe ne hokafo no nyamesom. Ɛho nhwɛso ni: Ebia okunu anaa ɔyere bɛhyɛ ne hokafo a ɔyɛ Yehowa Danseni sɛ ommu Onyankopɔn mmara bi so. Ɛba saa a, ebia Ɔdansefo no bɛka sɛ ɔkwan baako pɛ a ɔbɛfa so atie “Onyankopɔn sɛ sodifo mmom sen nnipa” ne sɛ, ɔbɛtew ne ho.—Asomafo Nnwuma 5:29.\nAware Aware Ne Abusua Nsɛm a Nkurɔfo Taa Bisa\nWɔn a wogyae aware no, wɔn mu dodow no ara hu sɛ awaregyae akyi no, nneɛma nkɔ sɛnea wɔhwɛɛ kwan no. Bible mu afotu pa betumi aboa wo ama woatumi agyina ano.\nShare Share Yehowa Adansefo Bu Awaregyae Sɛn?


Bible Mu Nsɛm Abraham—Onyankopɔn Adamfo - Yehowa Adansefo Intanɛt Dwumadibea\nWƆFRƐ mmeae a nnipa kɔtrae wɔ Nsuyiri no akyi no biako Ur. Ɛbɛyɛɛ kurow titiriw a adan a ɛyɛ fɛ wom. Nanso na nnipa a wɔwɔ hɔ no som abosom. Saa nso na wɔyɛe wɔ Babel. Na nnipa a wɔwɔ Ur ne Babel no nte sɛ Noa ne ne ba Sem a wɔkɔɔ so som Yehowa no.\nAkyiri yi, nsuyiri no akyi mfe 350 no, gyidini Noa wui. Ɛno akyi mfe abien pɛ na wɔwoo ɔbarima a wuhu wɔ mfonini yi mu no. Na ɔyɛ nipa titiriw ma Onyankopɔn. Wɔfrɛ no Abraham. Ná ɔne n’abusuafo te Ur kurow no mu.\nDa koro Yehowa ka kyerɛɛ Abraham sɛ: ‘Fi Ur ne w’abusuafo mu, na kɔ ɔman a mɛkyerɛ wo no mu.’ So Abraham tiee Onyankopɔn ma ogyaw anigyede a ɛwɔ Ur no nyinaa anaa? Yiw. Na esiane sɛ Abraham tiee Onyankopɔn bere nyinaa nti, wɔbɛfrɛɛ no Onyankopɔn adamfo.\nAbraham abusuafo bi ne no kɔe bere a ofii Ur no. Ne papa Tera kaa ne ho. Na ne nuabarima ba Lot nso ne no kɔe. Ne ne yere Sara nso. Wokoduu baabi a wɔfrɛ hɔ Haran, na Tera wui. Ná wɔne Ur ntam aware.\nBere bi akyi no Abraham ne ne fifo fii Haran na wɔbaa asase a wɔfrɛ no Kanaan no so. Ɛhɔ no Yehowa kae sɛ: ‘Asase yi na mede mɛma wo mma.’ Abraham traa Kanaan na ɔtraa ntamadan mu.\nOnyankopɔn fii ase boaa Abraham na obenyaa nguan ne mmoa afoforo pii, ne nkoa ahaha. Nanso na ɔne ne yere Sara nni ba.\nBere a Abraham dii mfe 99 no, Yehowa kae sɛ: ‘Mehyɛ wo bɔ sɛ wobɛyɛ aman pii agya.’ Nanso na ɛbɛyɛ dɛn na aba saa, bere a na Abraham ne Sara anyin dodo sɛ wɔbɛwo ba no?\nNnipa bɛn na wɔtraa Ur kurow no mu?\nHena ne ɔbarima a ɔwɔ mfonini no mu no, wɔwoo no bere bɛn, na ɛhe na na ɔte?\nDɛn na Onyankopɔn ka kyerɛɛ Abraham sɛ ɔnyɛ?\nAdɛn nti na wɔfrɛɛ Abraham Onyankopɔn adamfo?\nBere a Abraham refi Ur no, henanom na wɔne no kɔe?\nAbraham duu Kanaan no, asɛm bɛn na Onyankopɔn ka kyerɛɛ no?\nBere a Abraham dii mfe 99 no, dɛn na Onyankopɔn de hyɛɛ no bɔ?\nKenkan Genesis 11:27-32.\nAbusuabɔ bɛn na ná ɛda Abraham ne Lot ntam? (Gen. 11:27)\nƐwom sɛ wɔka no sɛ Tera na ɔne n’abusuafo tu kɔtraa Kanaan fam de, nanso yɛyɛ dɛn hu sɛ Abraham na ɔde adwene bae sɛ wontu, na adɛn nti na ɔyɛɛ saa? (Gen. 11:31; Aso. 7:2-4)\nKenkan Genesis 12:1-7.\nBere a Abraham duu Kanaan asase so no, Yehowa trɛw ɔne Abraham apam no mu koduu he? (Gen. 12:7)\nKenkan Genesis 17:1-8, 15-17.\nAbram din sesã yɛɛ dɛn wɔ bere a odii mfe 99 no, na dɛn ntia? (Gen. 17:5)\nNhyira bɛn na Yehowa hyɛɛ Sara bɔ sɛ ɔde bɛma no daakye? (Gen. 17:15, 16)\nKenkan Genesis 18:9-19.\nAgyanom asɛyɛde bɛn na ɛda adi wɔ Genesis 18:19? (Deut. 6:6, 7; Efe. 6:4)\nDɛn na ɛtoo Sara a ɛkyerɛ sɛ yentumi mfa biribiara nsuma Yehowa? (Gen. 18:12, 15; Dw. 44:21)


Wotwaa twetia wɔ Gilgal (1-9)\nWodii Twam; manna gyaee tɔ (10-12)\nYehowa safohene (13-15)\n5 Amorifo+ ahemfo a wɔwɔ Yordan agya wɔ atɔe fam* no nyinaa, ne Kaanan+ ahemfo a wɔtete po ho no nyinaa tee sɛ Yehowa maa Yordan nsu no yowee wɔ Israelfo no anim kosii sɛ wɔn nyinaa twae. Wɔtee ara pɛ na wɔn koma tui,*+ na Israelfo no nti wɔbɔɔ hu paa.*+ 2 Saa bere no, Yehowa ka kyerɛɛ Yosua sɛ: “Fa abo a ano yɛ nnam yɛ asekan na twa Israel mmarima twetia*+ bio, nea ɛto so abien.” 3 Enti Yosua de abo yɛɛ asekan de twaa Israel mmarima no twetia wɔ Gibeat-Haaralot.*+ 4 Nea enti a Yosua twaa wɔn twetia ne sɛ: Ɔman a wofi Egypt bae no mu mmarima nyinaa, mmarima a wobetumi akɔ ɔko* no nyinaa wuwui ɔkwan so wɔ sare no so bere a wofii Egypt no.+ 5 Wɔn a wofi Egypt bae no nyinaa de, na wɔatwa wɔn twetia dedaw. Nanso bere a wofii Egypt no, wɔn a wɔwoo wɔn kwan so wɔ sare so no nyinaa de, na wontwaa wɔn twetia. 6 Israelfo no nantew sare no so mfe 40+ kosii sɛ ɔman no nyinaa, kyerɛ sɛ, mmarima a wobetumi akɔ ɔko a wofi Egypt bae a wɔantie Yehowa no nyinaa ase hyewee.+ Yehowa kaa wɔn ntam sɛ ɔremma wonhu asaase a Yehowa kaa wɔn agyanom ntam sɛ ɔde bɛma yɛn no da,+ asaase a nufusu ne ɛwo abu so wɔ so no.+ 7 Enti ɔmaa wɔn mma besii wɔn anan.+ Eyinom na Yosua twaa wɔn twetia. Ná wontwaa twetia efisɛ wɔantwa wɔn twetia wɔ kwan so. 8 Bere a wotwaa ɔman no nyinaa twetia wiei no, wɔtenaa wɔn asoɛe hɔ kosii sɛ wɔn ho tɔɔ wɔn. 9 Afei Yehowa ka kyerɛɛ Yosua sɛ: “Ɛnnɛ mapia Egypt animguase nyinaa afi mo so.” Enti wɔtoo hɔ din Gilgal,*+ na wɔfrɛ hɔ saa de besi nnɛ. 10 Israelfo no kɔɔ so tenaa Gilgal, na bosome no da a ɛto so 14 anwummere no, wodii Twam no+ wɔ Yeriko sare no so. 11 Bere a wodii Twam no a ade kyee no, saa da no ara na wofii ase dii asaase no so nnɔbae, paanoo a mmɔkaw* nnim+ ne nkyewe. 12 Na efi da a wodii asaase no so nnɔbae no bi no, mana no gyaee tɔ, na Israelfo annya mana bio.+ Saa afe no, wofii ase dii Kaanan asaase no so nnɔbae no bi.+ 13 Bere a Yosua wɔ Yeriko mpɔtam hɔ baabi no, ɔmaa n’ani so hui sɛ ɔbarima bi+ atwe sekan gyina n’anim.+ Ɛnna Yosua kɔɔ ne nkyɛn kobisaa no sɛ: “Wowɔ yɛn afã anaa yɛn atamfo afã?” 14 Ɔbarima no buae sɛ: “Daabi, mmom maba sɛ Yehowa safohene.”*+ Ɛnna Yosua bɔɔ ne mu ase de n’anim butuw fam bisaa no sɛ: “Asɛm bɛn na me wura wɔ ma n’akoa?” 15 Na Yehowa safohene no ka kyerɛɛ Yosua sɛ: “Yi wo nan ase mpaboa, efisɛ baabi a wugyina no yɛ kronkron.” Ntɛm ara na Yosua yɛɛ saa.+\n^ Nt., “baabi a ɛhwɛ po.”\n^ Nt., “wɔn koma nanee.”\n^ Nt., “ná honhom biara nni wɔn mu bio.”\n^ Ɛkyerɛ, “Mmarima Dua Ano Were Bepɔw.”\n^ Anaa “mmarima a wɔaso sɛ wɔkɔ sraadi.”\n^ Ɛkyerɛ, “Pia; Munum.”\n^ Anaa “sahene.”


Wubetumi Ahyɛ Kristoni a Wagyae Asɛnkakɔ Nkuran\nBenada, April 11 no, Kristofo a wɔagyae asɛnkakɔ bebree bɛba Nkaedi no. Saafo yi fii ase tuu nkwa ho mmirika no, nanso nneɛma bi nti wɔate ada. Wɔaka saa nneɛma no bi ho asɛm wɔ San Bra Yehowa Nkyɛn nhomawa no mu. (Heb 12:1) Wɔn a wɔagyae asɛnkakɔ no da so ara som bo ma Yehowa, efisɛ ɔde ne Ba no mogya na ɛtɔɔ wɔn. (Aso 20:28; 1Pe 1:18, 19) Ɛnde, yɛbɛyɛ dɛn aboa wɔn ama wɔasan aba asafo no mu?\nSɛ oguanhwɛfo bi guan yera a, ɔyere ne ho hwehwɛ no denneennen. Saa ara na asafo mu mpanyimfo nso yere wɔn ho hwehwɛ Kristofo a wɔagyae asɛnkakɔ no na wɔboa wɔn. (Lu 15:4-7) Wɔyɛ saa de suasua sɛnea Yehowa dɔ ne nguan no. (Yer 23:3, 4) Yɛn mu biara betumi ahyɛ wɔn a wɔagyae asɛnkakɔ no nkuran; ɛnyɛ mpanyimfo no nko ara adwuma. Sɛ yɛbɔ mmɔden da ayamye adi kyerɛ wɔn na yɛma wohu sɛ yedwen wɔn ho a, Yehowa ani sɔ, na ebetumi ama yɛn ani agye paa. (Mme 19:17; Aso 20:35) Enti kaakae wo tirim hwɛ sɛ obi wɔ hɔ a wubetumi aboa no a. Obi wɔ hɔ saa a, yɛ ntɛm boa no!\nMONHWƐ VIDEO A YƐATO DIN HYƐ WƆN A WƆAGYAE ASƐNKAKƆ NKURAN NO. MUWIE A, MUNSUSUW NSƐMMISA YI HO:\nBere a Abbey hyiaa Ɔdansefo bi a na onnim no no, ɛdɛn na ɔyɛe?\nSɛ yɛpɛ sɛ yɛboa obi a wagyae asɛnkakɔ a, adɛn nti na ɛsɛ sɛ yɛka kyerɛ mpanyimfo no?\nBere a Abbey rekɔsra Laura ne mprenu so no, ahoboa bɛn na ɔyɛe?\nBere a Abbey reboa Laura no, dɛn na ɔyɛe a ɛkyerɛ sɛ wampa abaw, onyaa ne ho abotare, na ɔdɔ no?\nYesu mfatoho a ɛwɔ Luka 15:8-10 no, dɛn na yebetumi asua afi mu?\nBere a obiara soo mu bi ma wɔboaa Laura no, mfaso bɛn na efii mu bae?


Wɔde Yeremia too abura mu (1-6)\nEbed-Melek koyii Yeremia (7-13)\nYeremia ka kyerɛɛ Sedekia sɛ ɔmfa ne ho nkɔma Babilonfo no (14-28)\n38 Na Matan ba Sefatia, ne Pasur ba Gedalia, ne Selemia ba Yukal,+ ne Malkiya ba Pasur+ tee nsɛm a Yeremia reka kyerɛ ɔman no nyinaa no. Ná ɔreka sɛ: 2 “Nea Yehowa aka ni, ‘Onipa a ɔbɛtena kurow yi mu no, sekan ne ɔkɔm ne nsanyare a edi awu* bekum no.+ Na nea ɔde ne ho bɛkɔ akɔma Kaldeafo no de, obenya nkwa; obenya ne nkwa* sɛ asade* na ɔbɛtena ase.’+ 3 Nea Yehowa aka ni, ‘Nea ɛte biara, wɔde kurow yi bɛhyɛ Babilon hene asraafo nsa, na ɔbɛfa.’”+ 4 Na mpanyimfo no ka kyerɛɛ ɔhene sɛ: “Yɛpa wo kyɛw, ma wonkum ɔbarima yi,+ efisɛ nsɛm a ɔrekeka kyerɛ asraafo a wɔaka wɔ kurow yi mu ne ɔman no nyinaa no rebu wɔn aba mu.* Ɔbarima yi mpɛ ɔman yi asomdwoe, na mmom mmusu na ɔrepɛ ama ɔman yi.” 5 Ɔhene Sedekia kae sɛ: “Hwɛ! Ɔwɔ mo nsam, na ɔhene rentumi nyɛ biribiara nsiw mo kwan.” 6 Enti wɔfaa Yeremia tow no kyenee ɔhene ba Malkiya abura a ɛwɔ Awɛmfo Aban mu no mu.+ Wɔde nhama susoo Yeremia mu gyaagyaa no too mu. Ná nsu nni abura no mu; atɛkyɛ nko ara na na ɛwɔ mu, na Yeremia fii ase sɛ ɔremem wɔ atɛkyɛ no mu. 7 Etiopiani Ebed-Melek+ a na ɔyɛ ahemfi panyin* a ɔwɔ ahemfi no tee sɛ wɔde Yeremia ato abura mu. Saa bere no, na ɔhene no te Benyamin Pon no ano.+ 8 Enti Ebed-Melek pue fii ɔhene fi* hɔ, na ɔne ɔhene kɔkasae sɛ: 9 “O me wura ɔhene, nea mmarima yi de ayɛ odiyifo Yeremia no yɛ bɔne kɛse paa! Wɔatow no akyene abura mu, na ɔkɔm no nti obewu wɔ hɔ, efisɛ aduan biara nni kurow yi mu.”+ 10 Ɛnna ɔhene ka kyerɛɛ Etiopiani Ebed-Melek sɛ: “Fa mmarima 30 wɔ ha ka wo ho, na munkoyi odiyifo Yeremia mfi abura no mu na wanwu.” 11 Enti Ebed-Melek faa mmarima a wɔka ne ho no, na wɔkɔɔ ɔhene fi* hɔ, na wɔkɔɔ adekoradan no ase+ kɔsesaw ntamagow ne ntama dedaw fii hɔ, na ɔde nhama susoo mu gyaagyaa mu maa Yeremia wɔ abura no mu. 12 Ɛnna Etiopiani Ebed-Melek ka kyerɛɛ Yeremia sɛ: “Mepa wo kyɛw, fa ntamagow ne ntama a wɔatetew mu yi hyehyɛ wo mmɔtoam na nhama no ammia wo.” Na Yeremia yɛɛ saa. 13 Ɛnna wɔde nhama no twetwee Yeremia yii no fii abura no mu. Na Yeremia kɔɔ so tenaa Awɛmfo Aban no mu.+ 14 Na ɔhene Sedekia soma kɔfaa odiyifo Yeremia baa ne nkyɛn wɔ abobow ano kwan a ɛto so abiɛsa no ano wɔ Yehowa fi hɔ. Ɛnna ɔhene ka kyerɛɛ Yeremia sɛ: “Mepɛ sɛ mibisa wo asɛm bi. Mfa biribiara nsie me.” 15 Na Yeremia ka kyerɛɛ Sedekia sɛ: “Sɛ meka kyerɛ wo a, nea ɛte biara wubekum me. Na sɛ mitu wo fo nso a, worentie.” 16 Enti Ɔhene Sedekia kaa Yeremia ntam wɔ kokoam sɛ: “Sɛ́ Yehowa a wama yɛn nkwa* yi te ase yi, merenkum wo, na meremfa wo nhyɛ mmarima a wɔrehwehwɛ wo akum wo* no nsa.” 17 Ɛnna Yeremia ka kyerɛɛ Sedekia sɛ: “Nea Yehowa, asafo Nyankopɔn, Israel Nyankopɔn no aka ni, ‘Sɛ wode wo ho kɔma Babilon hene mpanyimfo no a, worenwu,* na wɔremfa ogya nhyew kurow yi, na wo ne wo fifo nso bɛtena nkwa mu.+ 18 Na sɛ woamfa wo ho ankɔma Babilon hene mpanyimfo no a, ɛnde wɔde kurow yi bɛhyɛ Kaldeafo nsa, na wɔde ogya bɛhyew,+ na worentumi nguan mfi wɔn nsam.’”+ 19 Ɛnna Ɔhene Sedekia ka kyerɛɛ Yeremia sɛ: “Misuro Yudafo a wɔadan kɔ Kaldeafo no afã no. Sɛ wɔde me hyɛ wɔn nsa a, anhwɛ a wɔne me bedi no nwenweenwene.” 20 Na Yeremia kae sɛ: “Wɔremfa wo nhyɛ wɔn nsa. Mepa wo kyɛw, tie Yehowa asɛm a mereka akyerɛ wo yi, na ebesi wo yiye ama woakɔ so* atena nkwa mu. 21 Na sɛ woamfa wo ho ankɔma wɔn a, nea Yehowa ayi akyerɛ me ni: 22 Hwɛ! mmea a wɔaka wɔ Yuda hene fi* nyinaa, wɔde wɔn bepue akɔma Babilon hene mpanyimfo,+ na wɔbɛka sɛ,‘Nnipa a wode wo ho too wɔn so no* adaadaa wo, na wɔadi wo so.+ Wɔama wo nan amem wɔ atɛkyɛ mu. Na wɔadan wɔn ho kɔ.’ 23 Na wɔde wo yerenom ne wo mma nyinaa bepue akɔma Kaldeafo no, na worentumi nguan mfi wɔn nsam. Babilon hene bɛkyere wo,+ na wo nti, wɔde ogya bɛhyew kurow yi.”+ 24 Ɛnna Sedekia ka kyerɛɛ Yeremia sɛ: “Mma obiara nnte asɛm yi ho hwee, na woanwu. 25 Na sɛ mpanyimfo no te sɛ me ne wo akasa, na wɔba wo nkyɛn bɛka kyerɛ wo sɛ, ‘Yɛsrɛ wo, ka asɛm a woka kyerɛɛ ɔhene no kyerɛ yɛn, mfa hwee nsie yɛn, na yɛrenkum wo,’+ na sɛ wobisa wo sɛ ‘ɛdɛn na ɔhene ka kyerɛɛ wo?’ a, 26 ka kyerɛ wɔn sɛ, ‘Adesrɛ na mede kɔtoo ɔhene anim sɛ ɔnnsan mmfa me nnkɔ Yehonatan fi hɔ bio na manwu wɔ hɔ.’”+ 27 Akyiri yi, mpanyimfo no nyinaa baa Yeremia nkyɛn bebisabisaa no nsɛm. Na ɔkaa asɛm a ɔhene ka kyerɛɛ no sɛ ɔnka nkyerɛ wɔn no nyinaa kyerɛɛ wɔn. Enti wɔne no anka hwee bio, efisɛ obiara ante ɔne ɔhene nkɔmmɔ no. 28 Na Yeremia kɔɔ so tenaa Awɛmfo Aban no mu hɔ kosii da a wɔko faa Yerusalem.+ Bere a wɔko faa Yerusalem no, na ɔda so wɔ hɔ.+\n^ Anaa “biribi a wɔanya wɔ ɔko mu.”\n^ Nt., “rema wɔn nsam agow.”\n^ Anaa “opiani.”\n^ Anaa “ɔbɔɔ yɛn kra.”\n^ Anaa “wo kra bɛtena nkwa mu.”\n^ Anaa “wo kra akɔ so.”\n^ Nt., “Nnipa a wo ne wɔn te asomdwoe mu no.”


Ɔhyew afɔre (1-17)\n1 Na Yehowa frɛɛ Mose wɔ ahyiae ntamadan no mu,+ na ɔka kyerɛɛ no sɛ: 2 “Ka kyerɛ Israelfo* no sɛ, ‘Sɛ mo mu bi pɛ sɛ ɔde aboa bɔ afɔre ma Yehowa a, nantwi anaa oguan na ɔmfa mmɔ afɔre no.+ 3 “‘Sɛ nantwi na ɔde rebɛbɔ ɔhyew afɔre no a, ɔmfa onini a ɔte apɔw mmra.+ Omfi ne pɛ mu+ mfa mmra Yehowa anim wɔ ahyiae ntamadan no kwan ano. 4 Ma ɔmfa ne nsa nto aboa a ɔde rebɛbɔ ɔhyew afɔre no apampam, na wɔbɛpene so agye de apata ne bɔne. 5 “‘Afei ma wonkum nantwi ba no wɔ Yehowa anim, na Aaron mma a wɔyɛ asɔfo no+ mfa mogya no mmra, na afɔremuka a ɛwɔ ahyiae ntamadan no kwan ano no, wɔmfa mpete so nhyia.+ 6 Ma wonyi aboa a ɔde rebɛbɔ ɔhyew afɔre no nhoma, na wontwitwa nam no asinasin.+ 7 Ma Aaron mma a wɔyɛ asɔfo no nsɔ afɔremuka no so gya+ na wɔnhyehyɛ anyina wɔ ogya no so. 8 Aaron mma a wɔyɛ asɔfo no bɛhyehyɛ nam asinasin no,+ na wɔahyehyɛ ne ti ne ne srade* no nyinaa wɔ afɔremuka no gya no so. 9 Ma wɔmfa nsu nhohoro ne nsono ne ne nan* ho, na ɔsɔfo no nhyew ne nyinaa wɔ afɔremuka no so na ɛnyɛ ɔhyew afɔre huamhuam* a wɔde ogya hyew ma Yehowa.+ 10 “‘Na sɛ ayɛmmoa+ na ɔde rebɛbɔ ɔhyew afɔre a, sɛ ɛyɛ odwennini kumaa oo, apɔnkye oo, ɔnhwɛ sɛ ɔde onini a ɔte apɔw na ɛbɛba.+ 11 Ɛsɛ sɛ wokum no wɔ Yehowa anim wɔ afɔremuka no fã a ɛhwɛ atifi fam no, na Aaron mma a wɔyɛ asɔfo no mfa mogya no mpete afɔremuka no so nhyia.+ 12 Ma ontwitwa nam no asinasin, na ɔmfa ne ti ne ne srade* nka ho, na ɔsɔfo no nhyehyɛ wɔ afɔremuka no gya no so. 13 Ma ɔmfa nsu nhohoro ne nsono ne ne nan ho, na ɔsɔfo no nhyew ne nyinaa wɔ afɔremuka no so na ɛnyɛ ɔhyew afɔre huamhuam* a wɔde ogya hyew ma Yehowa. 14 “‘Nanso sɛ ntakraboa na ɔde rebɛbɔ ɔhyew afɔre ama Yehowa a, ɛnde ma ɔmfa mmuruburuw anaa mmorɔnoma mma mmra.+ 15 Ɔsɔfo no de bɛkɔ afɔremuka no ho na watew ne mene, na wahyew wɔ afɔremuka no so, nanso ɛsɛ sɛ odi kan sɔn ne mogya no gu afɔremuka no ho. 16 Ɛsɛ sɛ oyi ade a ɛhyɛ ne mene ase no, na otutu ne ntakra tow gu afɔremuka no fã a ɛhwɛ apuei fam, faako a wɔde nsõ* gu no.+ 17 Ma onso ne ntaban mu nwae ne mu abien, nanso ɛnsɛ sɛ ɔwae ma esi. Afei ɔsɔfo no nhyew wɔ afɔremuka no gya no so na ɛnyɛ ɔhyew afɔre huamhuam* a wɔde ogya hyew ma Yehowa.\n^ Anaa “asaabo no ho srade.”\n^ Anaa “ne nnyawa.”


Romafo 13 NA-TWI - Brɛ wo ho ase ma tumi - Ɛsɛ sɛ - Bible Gateway\nRomafo 12Romafo 14\nRomafo 13 Nkwa Asem (NA-TWI)\nBrɛ wo ho ase ma tumi\n13 Ɛsɛ sɛ obiara brɛ ne ho ase ma tumi a ɛwɔ ɔman no mu, efisɛ, tumi biara nni hɔ a emfi Onyankopɔn pɛ mu. Tumi biara a ɛwɔ hɔ no fi Onyankopɔn. 2 Obiara a ɔne tumi a ɛwɔ hɔ no di asi no, tia nea Onyankopɔn ahyehyɛ. Na obiara a ɔbɛyɛ saa no de atemmu ba n’ankasa ara so. 3 Wɔn a wɔyɛ papa no nsuro atumfo na mmom wɔn a wɔyɛ amumɔyɛ no na wosuro atumfo. Wopɛ sɛ woyɛ obi a nea tumi wɔ ne nsam no suro wo anaa? Ɛnne di asɛm pa na wɔbɛkamfo wo. 4 Efisɛ, ɔyɛ Onyankopɔn somfo a wo yiyedi mu nti na ɔyɛ adwuma. Na sɛ woyɛ bɔne a, suro no efisɛ, ne tumi a ɔde twe aso no da hɔ fann. Ɔyɛ Onyankopɔn somfo enti ɔnam Onyankopɔn abufuw so twe wɔn a wɔyɛ bɔne no aso. 5 Esiane saa nti, ɛsɛ sɛ wobrɛ wo ho ase ma tumi a ɛnyɛ sɛ Onyankopɔn abufuw no nti, na mmom, esiane onim a wunim sɛ ɛsɛ sɛ woyɛ no nti.\n6 Eyi nti na ɛsɛ sɛ wutua tow, efisɛ, sɛ atumfo no yɛ wɔn adwuma a, wɔyɛ ma Onyankopɔn. 7 Enti tua ka a wode wɔn; tua ka a wode; sɛ ɛyɛ wo honam mu ka anaasɛ ɛyɛ agyapade ho ka, na fa obu ne nidi ma wɔn nyinaa.\n8 Nne obiara ka. Ɛka a ɛsɛ sɛ wode ara ne sɛ wobɛdɔ afoforo. Obiara a ɔdɔ ne yɔnko nnipa no, adi mmara no so. 9 Mmaransɛm a ɛka se, “Nsɛe aware, nni awu, mmɔ korɔn, mma w’ani mmere,” eyinom ne nea ɛkeka ho nyinaa tiaatwa ara ne sɛ, “Dɔ wo yɔnko sɛ wo ho.” 10 Obiara a ɔdɔ ne yɔnko no, nyɛ no bɔne. Sɛ wodɔ wo yɔnko a, na ɛkyerɛ sɛ woadi mmara no nyinaa so. 11 Ɛsɛ sɛ woyɛ eyi, efisɛ, wunim dɔn ko a wowɔ mu. Bere adu sɛ wosɔre fi wo nna mu. Efisɛ, bere a ɛsɛ sɛ wogye yɛn nkwa no abɛn sen bere a yegye dii kan no. 12 Adesae retwam, na adekyee reyɛ abɛn yɛn. Enti momma yennyae nneɛma a ɛyɛ sum de no yɛ na momfa akode a wɔde ko hann mu no. 13 Momma yɛmmɔ yɛn bra yiye te sɛ nnipa a wɔte hann no mu a agobɔne anaa asabow, aguamammɔ anaa ahohwi, ɔko anaa anibere nni mu. 14 Fa Awurade Yesu Kristo akode no na munnyae mo su bɔne no.


Wotuu Wɔn Ho Mae Koraa—Wɔ Turkey\nHwehwɛ Ahonyade a Ɛnsɛe Da\n“Mo ne Wɔn a Wosu Nsu”\n“Munyi Yah Ayɛ”—Adɛn Ntia?\n“Ɔmma Wo Tirimbɔ Nyinaa Mmra Mu”\nKo Tia Satan Nnaadaa!\nƆwɛn-Aban—Nea Adesua Nsɛm Wom | July 2017\nKENKAN WƆ Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nASOMAFO no bere so no, Kristofo yɛɛ nea wobetumi biara kaa “ahenni ho asɛmpa” no kyerɛɛ nnipa pii. (Mat. 24:14) Ebinom mpo tutuu akwan kɔɔ aman foforo so. Yɛhwɛ ɔsomafo Paulo sei a, ɔkɔɔ baabi a ɛnnɛ wɔfrɛ hɔ Turkey kɔkaa asɛmpa no. Bere a ɔreyɛ asɛmpatrɛw adwuma no, ɔkaa asɛmpa no wɔ hɔ paa. * Bɛyɛ mfe 2,000 akyi wɔ afe 2014 no, wɔyɛɛ ɔsatu titiriw bi wɔ Turkey na wɔsan kaa asɛmpa no kyerɛɛ nnipa pii wɔ hɔ. Adɛn nti na wɔyɛɛ ɔsatu yi? Henanom na wɔyɛɛ bi?\n“DƐN NA ƐREKƆ SO?”\nTurkey man no mu nnipa yɛ ɔpepem 79, nanso adawurubɔfo bɛboro 2,800 pɛ na wɔwɔ hɔ. Wei kyerɛ sɛ ɛsɛ sɛ ɔdawurubɔfo biara ka asɛmpa no kyerɛ nnipa 28,000 wɔ Turkey. Wohwɛ a wutumi hu sɛ nnipa kakraa bi pɛ na adawurubɔfo no atumi aka asɛmpa no akyerɛ wɔn wɔ ɔman no mu. Nea enti a wɔyɛɛ ɔsatu no ne sɛ, na wɔpɛ sɛ wɔde bere tiaa bi ka asɛmpa no kyerɛ nnipa pii. Anuanom mmea ne mmarima bɛyɛ 550 a wɔka Turkey kasa tuu kwan fii aman foforo so kɔɔ Turkey kɔboaa ɔsatu no. Wɔne anuanom a wɔwɔ Turkey no boom kaa asɛmpa no. Dɛn na efii mu bae?\nWodii nnipa pii adanse. Asafo bi a ɛwɔ Istanbul kyerɛwee sɛ: “Bere a nkurɔfo huu yɛn no, wobisae sɛ: ‘Adɛn, moreyɛ nhyiam titiriw bi wɔ ha anaa? Baabi a yɛbɛfa biara, yehyia Yehowa Adansefo!’” Asafo bi a ɛwɔ Izmir bɔɔ amanneɛ sɛ: “Ná ɔbarima bi yɛ adwuma wɔ baabi a wɔfa taksi. Obisaa yɛn mpanyimfo no baako sɛ: ‘Dɛn na ɛrekɔ so? Moapagyaw mo adwuma no mu anaa?’” Nkurɔfo hui sɛ wɔreyɛ ɔsatu wɔ hɔ ampa.\nAnuanom a wofi amannɔne no ani gyee asɛnka adwuma no ho paa. Steffen yɛ onua bi a ofi Denmark, na ɔka sɛ: “Da biara, na mitumi ka asɛmpa no kyerɛ nnipa a wɔntee Yehowa ho asɛm da. Metee nka sɛ, na mereboa nkurɔfo ma wɔahu Yehowa din.” Jean-David nso fi France, na ɔka sɛ: “Yɛde nnɔnhwerew pii kaa asɛmpa no wɔ borɔn baako pɛ so. Ná ɛyɛ anika sɛ! Ná nnipa dodow no ara nnim Yehowa Adansefo. Ɔpon biara a yɛbɛbɔ mu no, na yetumi ne ofiewura no bɔ nkɔmmɔ, yeyi yɛn video no baako kyerɛ no, na yegyaw no nhoma bi.”\nNnawɔtwe mmienu pɛ mu no, anuanom 550 no maa nhoma bɛyɛ 60,000! Nokwasɛm ni, ɔsatu no ma wodii nnipa pii adanse.\nNsi ne ahokeka a wɔde yɛ asɛnka adwuma no yɛɛ kɛse. Ɔsatu titiriw no kanyan anuanom a wɔwɔ Turkey no. Wɔn mu pii fii ase susuw bere nyinaa som adwuma no ho. Nokwasɛm ne sɛ, bere a wowiee ɔsatu no, abosome 12 a edi hɔ no, wonyaa akwampaefo 82 kaa ho wɔ Turkey.\nAnuanom a wofi amannɔne no kae sɛ, bere a wɔsan kɔɔ wɔn man mu mpo no, ɔsatu a wɔyɛe no boaa wɔn maa wɔn asɛnka adwuma tuu mpɔn. Şirin yɛ onuawa bi a ofi Germany. Ɔkyerɛwee sɛ: “Ɛnyɛ den koraa mma anuanom a wɔwɔ Turkey sɛ wobedi adanse bɔnnɔ so. Ɛyɛ a mefɛre sɛ medi adanse bɔnnɔ so. Nanso ɔsatu yi nti mitumi yɛɛ nea anka mintumi nyɛ. Anuanom a wɔwɔ Turkey nhwɛso ne mpaebɔ nso boaa me. Keteke kwan a ɛda asase ase mpo, mekaa asɛmpa no wɔ hɔ maa nkratawa! Seesei deɛ, memfɛre ade sɛ kan no.”\nJohannes nso fi Germany. Ɔkae sɛ: “Misuaa nneɛma pii a ɛboaa m’asɛnka adwuma no. Anuanom a wɔwɔ Turkey pɛ paa sɛ wɔka nokware no ho asɛm kyerɛ nnipa dodow biara a wobetumi. Hokwan biara a wobenya no, wɔde ka asɛmpa no. Meyɛɛ m’adwene sɛ mesan kɔ Germany a, mɛyɛ saa ara. Ampa ara nso, seesei meka asɛmpa no kyerɛ nnipa pii sen kan no.”\nZeynep yɛ onuawa a ofi France. Ɔkae sɛ: “Ɔsatu yi aboa ma m’asɛnka adwuma atu mpɔn yiye. Aboa me ma manya akokoduru paa na ama mede me ho to Yehowa so kɛse.”\nAdawurubɔfo no ka bɛn wɔn ho paa. Sɛnea anuanom a wofi aman horow so de ɔdɔ ne baakoyɛ yɛɛ adwuma no, wɔn werɛ remfi da. Jean-David a yɛadi kan aka ne ho asɛm no kae sɛ: “Yɛaka anuanom ahɔhoyɛ ‘ahwɛ.’” Ɔsan kae sɛ: “Wɔfaa yɛn sɛ wɔn nnamfo ne wɔn abusuafo. Wogyee yɛn kɔɔ wɔn afie. Ná minim sɛ yɛwɔ anuanom wɔ wiase nyinaa. Ná makan ho asɛm wɔ yɛn nhoma mu mpɛn pii. Nanso afei deɛ, me ara mihuu sɛnea ɛte. M’ani gyei paa sɛ meka Yehowa nkurɔfo ho, na meda Yehowa ase sɛ wama me hokwan a ɛkyɛn so saa.”\nClaire nso yɛ onuawa a ofi France. Nea ɔkae ni: “Ɛwom sɛ na yɛn mu bi fi Denmark, France, Germany, ne Turkey deɛ, nanso na yɛn nyinaa ayɛ abusua baako. Wohwɛ a wobɛka sɛ Onyankopɔn de biribi apopa ahye a ɛdeda aman no ntam no.”\nStéphanie a ofi France nso de kaa ho sɛ: “Ɔsatu titiriw no ma yehui sɛ, ɛnyɛ kasa anaa amammerɛ na ɛka yɛn bom, na mmom ɛyɛ ɔdɔ a yɛwɔ ma Yehowa no.”\nWƆDA SO ARA RENYA SO MFASO\nAnuanom a wofi amannɔne no pii fii ase dwenee ho sɛ wobetu akɔ Turkey na wɔakɔboa adwuma kɛse a ɛwɔ hɔ no. Wɔn mu kakra mpo atu kɔ dedaw. Yɛn ani sɔ saa anuanom no paa.\nNhwɛso bi ni. Adesuakuw ketewa bi wɔ Turkey a emu adawurubɔfo yɛ 25. Mfe pii ni, na ɔpanyin baako pɛ na ɔwɔ hɔ. Afe 2015 no, anuanom nsia tu fii Germany ne Netherlands kɔboaa saa adesuakuw no. Hwɛ sɛnea adesuakuw no mufo ani begye afa!\nWƆRESOM WƆ BAABI A MMOA HO HIA\nSɛn na anuanom a wɔakɔtena Turkey reboa ɔsom adwuma no asetena te? Ɛwom, sɛ obi tu ne ho kɔboa wɔ baabi a, ɛtɔ mmere bi a ɛyɛ den, nanso nhyira pii wom. Yɛnhwɛ nea wɔn mu bi aka:\nFederico yɛ ɔwarefo; wadi mfe 40 ne kakra. Otu fii Spain kɔboae, na nea ɔka ni: “Esiane sɛ minni honam fam nneɛma pii nti, me ho tɔ me. Ɛma mitumi de m’adwene si nneɛma a ɛho hia paa no so.” Ɔbɛkamfo saa ɔsom adwuma yi akyerɛ afoforo anaa? Ɔka sɛ: “Aane! Sɛ wutu kɔ amannɔne sɛ worekɔboa afoforo ma wɔahu Yehowa a, na wode wo ho rehyɛ Yehowa nsa. Ɛma wuhu paa sɛ Yehowa dwen wo ho.”\nRudy yɛ ɔbarima warefo a ofi Netherlands. Aka kakra ama wanya mfe 60. Ɔkae sɛ: “Yɛn koma atɔ yɛn yam paa sɛ yɛresom wɔ baabi a mmoa ho hia. Ɛyɛ yɛn dɛ sɛ yɛreka nokware no ho asɛm akyerɛ nnipa a wɔntee ho asɛm da. Sɛ nkurɔfo gye nokware no na mihu sɛnea wɔn ani agye no a, ɛyɛ a minhu nea menyɛ me ho koraa.”\nSascha yɛ ɔwarefo a wadi mfe 40 ne kakra. Ɔyɛ onuabarima a ofi Germany. N’anom asɛm ni: “Da biara a mɛkɔ asɛnka no, mihyia nnipa a wɔntee nokware no ho asɛm koraa da. Sɛ meboa saa nkurɔfo no ma wonya hokwan sua Yehowa ho ade a, ɛka me koma paa.”\nAtsuko adi bɛyɛ mfe 35. Ɔyɛ ɔbea warefo a ofi Japan. Ɔka sɛ: “Kan no, na me yam a anka Harmagedon aba dedaw. Nanso mekɔɔ Turkey no, ɛyɛ a meda Yehowa ase sɛ wakɔ so anya abotare. Ade rekye a ade resa nyinaa, sɛ mihu sɛnea Yehowa boa ma asɛnka adwuma no kɔ so wɔ wiase baabiara a, ɛka me koma paa ma mebɛn no kɛse.”\nAlisa a ofi Russia adi mfe 30 ne kakra. Onuawa no ka sɛ: “Ɔsom adwuma a mereyɛ wɔ ha yi ama maka Yehowa papayɛ nyinaa ahwɛ.” (Dw. 34:8) Ɔka kaa ho sɛ: “Yehowa yɛ m’Agya; ɔsan yɛ m’Adamfo paa. Sɛnea ɔboa me ma meyɛ ɔsom adwuma no wɔ tebea horow mu no ma mihu no yiye. Mehwɛ m’asetena mu a, anigye nko ara; osuahu a ɛka koma, ne nhyira pii kwa!”\n‘HWƐ MFUW NO’\nƆsatu titiriw a wɔyɛe wɔ Turkey no ma wɔkaa asɛmpa no kyerɛɛ nnipa pii. Ne nyinaa akyi no, nsasesin pii wɔ hɔ a asɛmpa no nnuu hɔ. Da biara da anuanom a wɔreboa wɔ Turkey no hyia nnipa a wɔntee Yehowa ho asɛm da. Wopɛ sɛ wokɔboa wɔ saa asasesin no mu anaa? Sɛ saa a, yɛhyɛ wo nkuran sɛ: ‘Ma w’ani so hwɛ mfuw no sɛ ahoa sɛ wotwa.’ (Yoh. 4:35) Wubetumi akɔboa wɔ baabi a mfuw no “ahoa sɛ wotwa” anaa? Ɛnde, fi ase seesei ara tu ho anammɔn na ama woadu saa botae no ho. Anokwa, sɛ woboa ma yɛka asɛmpa no ‘de kɔ asase ano nohoa’ a, nhyira a wubenya deɛ, yɛnka!—Aso. 1:8.\n^ nky. 2 Hwɛ nhomawa a wɔato din ‘Hwɛ Asase Pa No,’ kr. 32-33.\nƆWƐN-ABAN—NEA ADESUA NSƐM WOM July 2017\nWotuu Wɔn Ho Mae Koraa—Wɔ Madagascar\nWotuu Wɔn Ho Mae Koraa\nWotuu Wɔn Ho Mae Koraa—Wɔ Ghana\nWotuu Wɔn Ho Mae Koraa—Wɔ Micronesia


Yohane Adiyisɛm 8 NA-TWI - Nsɔwano a ɛto so ason - Bere a - Bible Gateway\nYohane Adiyisɛm 8\nYohane Adiyisɛm 7Yohane Adiyisɛm 9\nYohane Adiyisɛm 8 Nkwa Asem (NA-TWI)\nNsɔwano a ɛto so ason\n8 Bere a Oguammaa no buee nsɔwano a ɛto so ason no, ɔsoro nyinaa tɛm dinn bɛyɛ dɔnhwerew fa. 2 Afei mihuu abɔfo baason a wogyinagyina Onyankopɔn anim. Wɔmaa wɔn ntorobɛnto ason.\n3 Ɔbɔfo foforo a na ɔwɔ sikakɔkɔɔ aduhuam adaka begyinaa afɔremuka no ho. Wɔmaa no aduhuam bebree sɛ ɔmfa mmɔ mpae nka Onyankopɔn nkurɔfo no de ho na ɔmmɔ sikakɔkɔɔ a esi ahengua no anim no so afɔre. 4 Aduhuam no hua ne Onyankopɔn nkurɔfo mpae fi abɔfo no nsam kɔɔ soro.\n5 Afei ɔbɔfo no faa aduhuam adaka no de ogya a efi afɔremuka no so hyɛɛ no ma tow kyenee asase so. Na aprannaa ne nne ahorow ne anyinam ne asasewosow bae.\n6 Na abɔfo baason a wokitakita ntorobɛnto ason no siesiee wɔn ho sɛ wɔrebɛhyɛn.\n7 Ɔbɔfo a odi kan no hyɛn ne torobɛnto. Na asukɔtwea ne ogya a ɛne mogya adi afra tɔ guu asase so. Asase nkyɛm abiɛsa mu baako hyewee. Nnua nkyɛm abiɛsa mu baako hyewee, ɛnna sare nyinaa nso hyewee.\n8 Afei ɔbɔfo a ɔto so abien no hyɛn torobɛnto. Wɔtow biribi a ɛte sɛ bepɔw kɛse a ɛredɛw too po mu. Ɛpo no nkyɛm abiɛsa mu baako danee mogya. 9 Na abɔde a ɛwɔ nkwa a ɛwɔ po no mu nkyɛm abiɛsa mu baako wuwui maa ahyɛn mu nkyɛm abiɛsa mu baako bobɔe.\n10 Afei ɔbɔfo a ɔto so abiɛsa hyɛn ne torobɛnto. Nsoromma kɛse bi a ɛredɛw sɛ ogyatɛn tew fi soro bɛhwee nsu nkyɛm abiɛsa mu baako mu. 11 Nsoromma no din de Ɔnwene. Nsu no nkyɛm abiɛsa mu baako yɛɛ nwene, na nnipa a wɔnomee no mu pii wuwui, efisɛ, na ayɛ nwene.\n12 Afei ɔbɔfo a ɔto so anan no hyɛn ne torobɛnto. Na wɔkaa owia nkyekyɛm abiɛsa mu baako ne ɔsram nkyekyɛm abiɛsa mu baako, ne nsoromma nkyekyɛm abiɛsa mu baako, nkyekyɛm abiɛsa mu baako no duduruu sum, na adekyee mu nkyekyɛm abiɛsa mu baako anhyerɛn, na anadwo nso saa ara. 13 Na mehwɛe, na metee sɛ ɔkɔre bi a watu nam soro soro teɛɛm se, “Wɔn a wɔte asase so no nnue; wonnue, wonnue esiane torobɛnto a aka a abɔfo baasa no rebɛhyɛn no nti.”


Wɔn woafi Mormonsom mu no adansedi | 4Mormon (Mormonfo)\n.:WƆN A WOAFI MORMONSOM ADIKANFO ADANSEDI\nWopɛ sɛ wɔne wɔn a woafi mormonsom mu a wɔwɔ wiase nyinaa di nkitaho? Anaasɛ woyɛ obi a woafi mormonsom a wopɛ sɛ woboa afoforo? Ende, susuw ho sɛ wobɛka wɔn a woafi Mormonsom mu a wɔwɔ wiase nyinaa internɛt nhyiam aboafo kuw ho. (Wɔn a woafi Mormonsom a wɔka borɔfo kasa nkutoo)\nLee– M’adi mfe pii wɔ Mormonsom mu na m’asom sɛ ɔkannifo wɔ dibea a ɛkorɔn ahorow mu. M’ahu Mormonsom no nkyerɛkyerɛ atitiriw no sɛ ɛne Awurade nkyerɛkyerɛ a ɛwɔ Bible no mu nhyia koraa. Sɛ kan Mormon Sɔfo (Bishop) ne obi a w’asom asɔre no bɛyɛ mfe 32, afei nso obi a w’ayɛ nhwehwɛmu na watintim nea wahu no, m’abɛhu nokware Awurade Yesu Kristo ne Ne dom. Kenkan Lee Osuahu sɛnea ofii Mormonsom mu.\nRob-Wɔwoo me too Mormon fie na wɔtetee me wɔ Salt Lake City, Utah. Wɔ me baabun mfe no, meho yeraw me wɔ abirabɔ a mihui wɔ Mormon Asɔre mu no. Bɛyɛ mfe pii akyi no, me gye dii sɛ menhia Onyankopɔn wɔ m’asetram, nanso mibuu meho sɛ Mormonni. Awiei koraa, me nhwehwɛmu fa Onyankopɔn ne nea Ɔwɔ ma me no de me kɔɔ Bible Yesu ANKASA nkyɛn. Bere a megyee Awurade toom wiee no, metumi boaa Laura (Me yere a meware no) maa ohuu Awurade. Kenkan Rob Osuahu sɛnea ofii Mormonsom mu.\nLaura (Rob yere)- Wɔwoo me wɔ Navajo India na wɔtetee me wɔ Mormon mmofra ntetee abusua wɔ Utah. Sɛ Mormonni mehoahoaa meho sɛ meyɛ “Lamanite” Mormon Nhoma Abusuafo asefo. Nanso sɛ aberante metwee meho efisɛ mantumi ama m’abrabɔ ne Mormonsom ahwehwɛde anhyia. “Obiara ntumi nyɛ pɛ! midwinnwen. Afei mefii ase ne Rob a ɔyɛ obi a woafi Mormonsom yɛɛ aware nhyehyɛe, ɔno nso wɔtetee no sɛ Mormonni, nanso w’abɛhu Bible Yesu ANKASA. Ɛdenam Rob abotare ne Honhom Kronkron mmoa so no, megyee Yesu yi wɔ m’asetram na mihuu treneeyɛ a ɛyɛ pɛ wɔ Ne mu! Kenkan Laura Osuahu sɛnea ofii Mormonsom mu.\nPhillip-Wɔtetee no sɛ Mormonni na afei na ɔwɔ adwene a ɛhwehwɛ nneɛma mu. Na mewɔ nsɛmmisa bebree fa abirabɔ a mihui wɔ Mormonsom Gyidi ne nneyɛe mu. Bere a mebisae Mormonsom mpanyimfo fa saa nsɛmmisa neho no, wotuu me sɛ “menni gyidi” na m’abuasu pow me. Bere a me yere foforo, Cheryl, bɔɔ asu wɔ Mormonsom mu no wɔsan gyee me toom wɔ Asɔre no mu. Amonom hɔ ara na me Mormon abusuafo yɛɛ me akwaaba, nanso eyi ankyɛ ɛnna nsɛmmisa ne adwene keserenee saa gyee me ti. Mfe anum nhwehwɛmu akyi, mihui sɛ Mormonsom yɛ atoro nanso mɛyɛ dɛn ama Cheryl agye atom? Kenkan Phillip Osuahu sɛnea ofii Mormonsom mu.\nJennifer-Me nyinee no, na wonnye me ntom da. M’awofo ntam abusuabɔ nyɛ papa nti bere a me maame wui bere a m’adi mfe 12 no, ɛkaa me nkoa mpɛn pii no ara. Ɛwom sɛ megyee Kristo toom asram mmiensa ansa na ɔrewu nanso na m’asiesies meho wɔ honhom fam ɔhaw a mɛhyia bere a mefii asɔre no mu. Ɛyi yɛe bere a Mormon asɛmpatrɛwfo yii wɔnho adi wɔ me fie na wɔka kyerɛɛ me sɛnea m’awofi kan abrabɔ wɔ Mormonsom no te ankasa eyi maa meho dwiriw me sɛ mɛhu, enti me bɔɔ mmɔden sɛ mɛyɛ saa mpo na me maa wɔbɔɔ me asu maa awufo na megyee akyɛde pii wɔ asɔredan no mu. Dɛn osuahu a ɛyɛ ahometew bɛn ni! Metwee meho sɛ mɛfi Mormonsom mu, nanso mpo wohuu me! Saa ɛyɛ Kristofo nnamfo a anka minnim sɛ menya ahoɔden de afi Mormonsom mu korakoraa. Kenkan Jennifer Osuahu sɛnea ofii Mormonsom mu.\nChuck-Mene me yere yɛɛ bere nyinaa Mormonsom mufo. Na yɛwɔ Seatle Asɔredan bere nyinaa ne afebɔɔ sɛ kunu ne yere. Yɛn abusua daa nkwagye gyinae yɛn mmɔdenbɔ sɛ yebedi Asɔre no mmara ne ahwehwɛde nyinaa so. Enti, yɛyere yɛnho na na kwasida biara yɛn anim yɛ frɔmfrɔm ne serew sɛnea obi renhu sɛ yɛabrɛ na yɛapaw abaw wɔ ɔfrɛ a yɛapene so sɛ yɛbɛsom ne mmere tenten a yɛde yɛ yɛn adwuma. So eyi yɛ Onyankopɔn nhyehyɛe a ɛde anigye ba? Kenkan Chuck Osuahu sɛnea ofii Mormonsom mu.\nMary– Mede meho bɔɔ Mormonsom efisɛ na wɔwɔ mmuae ma nsɛmmisa biara a mebisae wɔn no. Na wɔn mmuae yɛ nea ɛtɔ asom na ɛyɛ biribi a mɛtumi de ma abrabɔ agyina so. Ɔsom no wɔ nhyehyɛe a edi mū a ɛne me nipasu hyia ankasa. Mene me kunu pɛɛ sɛ yɛtena asɔredan no mu. Ɛbɛyɛ mfe 13 ne 15 a yɛde somee sɛ Mormonfo no, mede m’asɔredan anisoadehu no kɔɔ baabiara. Wɔ ɛda bi, me somee sɛ “Stake Young Women President” nanso bere a megyae aware no Asɔre no tuu me. Na afei Onyankopɔn huu me na m’abɛyɛ Onyankopɔn ba. Kenkan Mary Osuahu sɛnea ofii Mormonsom mu.\nMatthew– Da koro bi, Meho pere me sɛ mɛhu Kristo. Enti, mefaa me Mormon Nhoma na mefii ase kenkan ade a edi kan a mihui no yɛ Yesu Kristo mfonini a ne nsa da Ɔsomafo Yohane Ti so na Ɔresra no sɛ Ɔsɔfo. Na ɛyɛ mfonini a ɛyɛ nwonwa! Na mepɛ sɛ nea mahu wɔ Mormon asɛmpatrɛwfo a woabɛsra me no di mū. Bɛyɛ mfe nkrɔn, na meyɛɛ nsi wɔ Mormonsom mu na mpo me somee sɛ asɛmpatrɛwfo. Afei mebɛhui nokware no a ɛfa Yosef Smith ho no. Na mihui sɛ woadaadaa me na ɛno ne ade titiriw a ɛmaa me yɛɛ ankonam efisɛ na merehwehwɛ ɔsom a obetumi ama m’anya mene Kristo ntam abusuabɔ. Kenkan Matthew Osuahu sɛnea ofii Mormonsom mu.\nBev-Wɔwoo me ɛnna wɔsan tetee me wɔ Mormonsom mu wɔ Ɔmantam Idaho mu. M’abusua abakɔsɛm kɔ akyirikyiri ne Yosef Smith de hyia. Bɛyɛ mfe 40, me peree hwehwɛe mmuae maa me Honhom fam nsɛmmisa ahorow. Obiara antumi ama me mmuae a ɛtɔ asom mu, na Mormosom kaa kyerɛɛ me sɛ me “gyidi” sua. Me honhom mu akwantu no yɛ nwonwa! Obiara rentumi nsɔ wo nsam nkyerɛ wokwan gyesɛ Yesu. Ɛyɛ abusuabɔ -ɛnyɛ Asɔre, mmom Abusuabɔ a ɛda wone Awurade ntam ɛne kwan ɛkɔ daa nkwam wɔne Onyankopɔn fam. Kenkan Bev Osuahu sɛnea ofii Mormonsom mu.\nRocky & Helen-Wɔtetee Rocky sɛ awo ntotoaso ɛtɔ so asia Mormonni. Bere a me yere a wahu nkwagye ɛwɔ Yesu Kristo mu denam nhwehwɛmu no, ne kunu yiyii nsɛm nsɛm ano, ɔkɔɔso gyee kyim na ɔbɔɔ mmɔden sɛ ɔbɛma ne yere ahu sɛ na dwene yɛ nea ɛnteɛ. Afei wɔ afe 1986 mu no, bere a ɔkɔɔ Bible adesua no ɛnna Rocky nyaa ɔgye. Ɔne ne yere akɔso apa Mormonsom ho ntama na woakɔso akyerɛkyerɛ Yesu ANKASA no efii saa bere no besi nnɛ. Kenkan Rocky Osuahu sɛnea ofii Mormonsom mu.\nDaniel-Me nyinee wɔ Mormonsom akuw a woatew wɔnho a wɔfrɛɛ wɔn “Community of Christ” wɔkyerɛɛ sɛnea wɔbɛma wanya honhom fam atenka pa. Bere a woanntumi amma me nsɛmmisa ho mmuae no me gyae wɔn ne ɔsom nyinaa prɛko, na metee nka sɛ obiara nni mmuae. Nanso Onyankopɔn wɔ nhyehyɛe foforo. Denam Bob Kristoni a n’ani kum ne som ho no mihui nea “ɔgye” ne awo foforo no kyerɛ ankasa. Kenkan Daniel Osuahu sɛnea ofii Mormonsom mu.\nRon– Meyɛ mfe anum awo ntotoaso mufo, a ɛyɛ Mormonsom mu kuw a watew wɔnho a wɔfrɛ wɔn “Community of Christ”. Me nkokoaaberem nkae nyinaa yɛ afie asetena a ɛyɛ ahofama mapa ma Mormon Nhoma no nkyerɛkyerɛ. Me nana kansoa baa Mormonsom wɔ afeha a ɛtɔ so 19 no mfinini ne akyiri onyae nkɔɔso bɛyɛɛ Asomafo. Mefii kuw no mu yɛɛ gyinaesi a ɛyɛɛ ahometew. Ɛyi maa meyɛɛ basaa faa Onyankopɔn ho ne nea ato m’abrabɔ ne m’abusua. Bɛyɛ mmere kakraa na ɛyɛ yaw paa sɛ mɛtumi akenkan afi Kyerɛwnsɛm mu. Awiee koraa, Awurade boaa me maa menyae ayerasa na afei obue m’ani maa mihuu nea ɔwɔ ma me.\nBrenda-Sɛ ɛna kumaa ankonam a minni “abusua” ne nnamfo, mede meho bɔɔ Mormonsom. Megyee Mormonsom ne nea Asɔre no wɔ nyinaa toom. M’abrabɔ yɛ Asɔre no dwumadi nkutoo nanso na meyɛ ankonam. Dɛn ntia? Dɛn na ayera? Medwinnwen. Bere a me ba koro no kum neho no, mannya anidaso ne mmoa wɔ Mormonsom mu, nanso ankorankoro abusuabɔ a mene Bible Yesu ankasa no Nyaa Boaa me. Kenkan Brenda Osuahu sɛnea ofii Mormonsom mu.\nScott– Da koro wɔ ɔsom afahyɛ nhyiam ase no, bere a adwene no si Yesu ne Ne mpatade afɔre ma yɛn no metee Awurade Honhom no nka, nanso bere a mikae eyi kyerɛɛ me Sɔfo (Bishop) ɔkaa m’anim na ɔkae sɛ esiane sɛ memfata sɛ medi afahyɛ aduan no bi nti ɛrenyɛ nokware sɛ mɛte Honhom no nka. Wɔ ɛyawdi mu no, mefii Mormonsom ne biribiara mewɔ yɛ wɔ Kristosom mu no, nanso Onyankopɔn wɔ Ne dom mu no twee me baa Yesu ANKASA no nkyɛn, na minyaa anigye ne ahofadi wɔ mene Yesu ntam abusuabɔ a ɛnyɛ ɔsom kankanbi. Kenkan Scott Osuahu sɛnea ofii Mormonsom mu.\nDaniel S-Wɔ me mfe 56 mu sɛ Mormonni no, me tetee me mma ahoɔfɛfo anan wɔ Mormonsom mu sɛ apam nhyehyɛe. Me somee asɛmpatrɛwfo wɔ South Amerika, na me somee sɛ Ɔsɛmpatrɛwfo mprɛnsa so wɔ Stake, afei nso sɔ Opanyin wɔ Quorum mprɛnsa, ne boayikuw titiriw muni bɛyɛɛ mfe 7. Ne dibea a ahorow ɛkeka ho. Me nimdeɛ a mewɔ wɔ Kyerɛwnsɛm nti na wohia me kɛse wɔ bere nyinaa asɛmpatrɛw adwuma no nti na metumi adandan obi a n’ani gye Mormonsom no ho ma ohu sɛ yɛn adwene no di mū. Nanso ne nyinaa dwiriw guu bere a mihui sɛ DNA nhwehwɛmu dii adanse sɛ Amerikafo fii Asia na ƐNYƐ-Yerusalem. Ɛyii nti Mormon Nhoma no di atoro. Manhu nea mɛyɛ. Kenkan Daniel S Osuahu sɛnea ofii Mormonsom mu.\nGlenn-Nea edi so yɛ me osuahu wɔ sɛnea wogyee me fii Mormonsom mu. Wɔtetee me sɛ Mormonni na me some bɛyɛɛ mfe 35 ansa na mihuu Yesu Kristo na mihui nea nokware Kristosom kyerɛ ankasa. Ɛyɛ me pɛ sɛ obi benya mfaso afi me osuahu no so, na wahu Mormonsom atoro gyidi nhyehyɛe na obehu nokware Awurade ne Agenkwa. Kenkan Glenn Osuahu sɛnea ofii Mormonsom mu.\nBonnie-Me nyinee wɔ Protestant Kristosom Asɔre mu, nanso woankyerɛ me Onyankopɔn asɛm. Bere a Mormon asɛmpatrɛwfo de Bible no buae me nsɛmmisa no, me nyaa Ɔpɛ sɛ mɛkɔ so. Ankyɛ na mede meho dɔm Asɔre no na me waree Mormon asɛmpatrɛwfo bi. Me daeso sɛee bere a okunu a m’aware no bɛyɛɛ ɔtorofo mapa, nsadweam ne mmeapɛfo. Maa ɔne mmea bɛyɛɛ 300 adeda wɔ mfe 8 a mene no waree no. Mpo wɔ m’aware gyae akyi no me kɔɔso yɛɛ nsi wɔ Asɔre no mu kakraa kosii sɛ Awurade buee m’ani maa mihuu Yesu ANKASA. Kenkan Bonnie Osuahu sɛnea ofii Mormonsom mu.\nLavonne-Me osuahu fii ase bere a meyɛ abaawa a me maame a ɔdɔ me nanso woammma manhu sɛ ɔdɔ me, tetee me no. M’asetra yɛɛ te sɛ obi a ɔpɛ sɛ wɔdɔ no na wɔgyee no tom, na meho pere me sɛ mɛnya m’ankasa m’abusua. Na merekɔ ahoɔfɛ ankansi sukuu wɔ mfe 19 na mepɛ sɛ m’asetra tu mpɔn bere a edi kan a metee Mormonfo nka. Mefii ase dii asɛmpatrɛw adwuma no ho nkɔmmɔ. Nea wɔkyerɛkyerɛɛ me no NYƐ nea minim seesei. Nea efii ase a ɛyɛ ɔdɔ a mewɔ ma Yesu ne nea misusuwii sɛ ɛyɛ Ne dɔ ma me no ɛbɛyɛɛ biribi a ɛsɛ sɛ me yere meho sɛ mɛyɛ nea ɛyɛ papa denam mmara nhyehyɛe a mɛdi so ama manya ɔdɔ a edi kan metee nka no. Mannya ahofadi bio, kosii sɛ mene m’abusua nyaa ahofadi wɔ Kristo mu, ɛnna yehui nea ɛyɛ nokware dɔ ankasa. Kenkan Lavonne Osuahu sɛnea ofii Mormonsom mu.\nHwe Video mfonini a ɛyɛ kan Mormonfo. (Borɔfo)


KENKAN WƆ Abbey Afrikaans Ahanta Aja Albanian Alur American Sign Language Amharic Angolan Sign Language Arabic Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language British Sign Language Bulgarian Bulgarian Sign Language Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korean Korean Sign Language Kpelle Krio Kurdish Kurmanji (Caucasus) Kwangali Kwanyama Kyangonde Lahu Laotian Latgalian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali New Zealand Sign Language Ngabere Ngangela Nias Nicaraguan Sign Language Nigerian Pidgin Niuean Norwegian Nuer Nyaneka Nyungwe Nzema Okpe Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Ponapean Portuguese Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russian Russian Sign Language Rutoro Réunion Creole Salvadoran Sign Language Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Thai Sign Language Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Tswana Turkish Turkmen Turkmen (Cyrillic) Tuvaluan Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Sign Language Zulu\nYenni asɔfo a yetua wɔn ka wɔ yɛn ahyehyɛde no mu. Mmom no, wɔpaw ahwɛfo a wɔfata ‘sɛ wɔnhwɛ Onyankopɔn asafo no so’ sɛnea na wɔyɛ wɔ Kristofo asafo no mfiase no. (Asomafo Nnwuma 20:28) Saa mpanyimfo yi yɛ Kristofo mmarima a wɔn ho akokwaw a wodi asafo no anim na wɔhwɛ so, ‘ɛnyɛ ɔhyɛ so, na mmom wofi wɔn pɛ mu; ɛnyɛ adifudepɛ nso nti, na mmom anigye so.’ (1 Petro 5:1-3) Adwuma bɛn na wɔyɛ ma yɛn?\nWɔhwɛ yɛn so, na wɔbɔ yɛn ho ban. Asafo mu mpanyimfo no de akwankyerɛ ma asafo no na wɔboa yɛn ma yɛkɔ so bata Yehowa ho. Esiane sɛ mpanyimfo no nim sɛ Onyankopɔn na ɔde adwuma a ɛho hia yi ahyɛ wɔn nsa nti, wɔnhyɛ Onyankopɔn nkurɔfo so, mmom no, wɔboa yɛn ma esi yɛn yiye na ɛma yɛn ani gye. (2 Korintofo 1:24) Sɛnea oguanhwɛfo de nsi hwɛ ne nguan no mu biara no, saa ara na mpanyimfo no bɔ mmɔden sɛ wobehu asafo no muni biara.—Mmebusɛm 27:23.\nWɔkyerɛ yɛn sɛnea yɛbɛyɛ Onyankopɔn apɛde. Dapɛn biara, mpanyimfo no hwɛ asafo nhyiam ahorow so sɛnea ɛbɛyɛ a wɔbɛhyɛ yɛn gyidi den. (Asomafo Nnwuma 15:32) Saa mmarima a wɔwɔ ahofama yi san di asɛmpaka adwuma no anim, wɔne yɛn bom yɛ asɛnka adwuma no, na wɔtete yɛn wɔ asɛnka adwuma no afã nyinaa mu.\nWɔhyɛ yɛn mu biara nkuran. Nea ɛbɛyɛ na asafo mu mpanyimfo no aboa yɛn mu biara ma yɛne Yehowa abusuabɔ mu ayɛ den no, wotumi sra yɛn wɔ yɛn afie mu anaa Ahenni Asa so, na wɔboa yɛn de Kyerɛwnsɛm no kyekye yɛn werɛ.—Yakobo 5:14, 15.\nAdwuma a mpanyimfo no yɛ wɔ asafo no mu akyi no, wɔn mu dodow no ara san yɛ honam fam nnwuma, na wɔwɔ mmusua mu asɛyɛde ahorow a egye bere pii a ɛsɛ sɛ wodi ho dwuma. Ɛfata sɛ yɛde obu ma saa anuanom mmarima a wɔyɛ adwumaden yi.—1 Tesalonikafo 5:12, 13.\nAdwuma bɛn na asafo mu mpanyimfo yɛ?\nDɛn na mpanyimfo no yɛ de kyerɛ sɛ wodwen yɛn mu biara ho?\nHena na ɔfata sɛ ɔsom sɛ asafo mu panyin anaa ɔsomfo? Wubetumi akenkan Kyerɛwnsɛm mu ahwehwɛde a ɛma mmarima bi fata sɛ wɔsom sɛ asafo mu mpanyimfo ne asomfo no ho asɛm wɔ 1 Timoteo 3:1-10, 12, ne Tito 1:5-9.\nDɛn na ɛsɛ sɛ obi yɛ na wafata ama asubɔ? Hu nea ɛkyerɛ, ne sɛnea wɔyɛ no.


Satan san kae sɛ ɛnyɛ adwempa na Hiob de som Yehowa (1-5)\nYehowa maa Satan kwan sɛ obetumi de ne nsa aka Hiob nipadua (6-8)\nHiob yere kae sɛ: “Dome Onyankopɔn na wu!” (9, 10)\nHiob nnamfo baasa baa ne nkyɛn (11-13)\n2 Ɛno akyi no, ɛbae sɛ da bi, nokware Nyankopɔn mma*+ no begyinagyinaa Yehowa anim,+ na Satan nso fraa wɔn mu bae, na obegyinaa Yehowa anim bi.+ 2 Ɛnna Yehowa bisaa Satan sɛ: “Ɛhe na wufi reba?” Satan buaa Yehowa sɛ: “Mifi asaase so akyinkyinakyinkyin ne ɛso anantenantew na mereba.”+ 3 Ɛnna Yehowa bisaa Satan sɛ: “Woadwen m’akoa Hiob ho* anaa? Obiara nte sɛ ɔno wɔ asaase so. Ɔyɛ onipa a ɔteɛ* a n’abrabɔ di mu,+ osuro Onyankopɔn, na ɔtwe ne ho fi bɔne ho. Woregyigye me sɛ mensɛe*+ no kwa, nanso ne nyinaa akyi, ɔda so ara bɔ bra a edi mu.”+ 4 Ɛnna Satan ka kyerɛɛ Yehowa sɛ: “Wɔde were na ɛpere were. Nea onipa wɔ nyinaa, ɔde bɛma de apere ne nkwa.* 5 Wopɛ a, teɛ wo nsa ka ne dompe ne ne honam, na hwɛ sɛ ɔrennyina w’anim nnome wo anaa.”+ 6 Ɛnna Yehowa ka kyerɛɛ Satan sɛ: “Hwɛ! Ɔhyɛ wo nsa! Na ne nkwa* de, mfa wo nsa nka!” 7 Enti Satan fii Yehowa anim kɔe, na ɔde mpɔmpɔ yayaayaw bi kɔbobɔɔ* Hiob+ fii ne nan ase kosii n’apampam. 8 Na Hiob faa kuku sin* bi a ɔde betiti ne ho; na ɔtenaa nsõ mu.+ 9 Ɛnna ne yere ka kyerɛɛ no sɛ: “Woda so ara di Onyankopɔn akyi?* Dome Onyankopɔn na wu!” 10 Na Hiob ka kyerɛɛ no sɛ: “Wokasa te sɛ mmea a wonnim nyansa no. Sɛ nokware Nyankopɔn no ma yɛn nneɛma pa a, yegye, na sɛ ɔma yɛn nneɛma bɔne a, ɛnsɛ sɛ yegye anaa?”+ Eyi nyinaa mu no, Hiob anka asɛmmɔne biara.*+ 11 Hiob nnamfo* baasa tee amanehunu a aba no so nyinaa, na wɔn mu biara fi baabi a ɔwɔ bae. Wɔn ne: Elifas+ a ofi Teman, Bildad+ a ofi Suha,+ ne Sofar+ a ofi Naama. Wɔyɛɛ nhyehyɛe hyiaam sɛ wɔrekɔma Hiob hyɛden, na wɔakyekye ne werɛ. 12 Bere a wɔwɔ akyirikyiri a wohuu no no, wɔanhu no. Na wofii ase sui denneennen, na wosuan wɔn ntaade mu, na wɔtow mfuturu kɔɔ soro ma ebeguu wɔn tirim.+ 13 Na wɔne no tenatenaa fam nnanson, awia ne anadwo. Obiara anka hwee ankyerɛ no, efisɛ wohui sɛ ɛyaw a ɔrefa mu no, na ano yɛ den yiye.+\n^ Nt., “Wode wo koma asi m’akoa Hiob so.”\n^ Anaa “onipa a asɛm nni ne ho.”\n^ Nt., “memmene.”\n^ Anaa “ɔmaa akuru bɔne bi tutuu.”\n^ Anaa “kyɛmfɛre.”\n^ Anaa “Woda so ara kura w’abrabɔ a edi mu yi mu?”\n^ Anaa “Hiob amfa n’ano anyɛ bɔne biara.”\n^ Anaa “amannifo.”


“Wubetu Kɔbere Afi Ne Mmepɔw Mu” (Deuteronomium 8:9)\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Pangasinan Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nBere bi, na nnipa a wotutu fam hwehwɛ tetefo nneɛma mu reduedue mmɔnka ne abodan mu wɔ Yudea kwayow so na wokohuu ɔbodan bi wɔ bepɔw tenten bi so. Dɛn na na wobenya wɔ hɔ? Tetefo anwenne bi anaa? Anaasɛ na wobetumi anya nsa ano nkyerɛwee bi te sɛ Po a Awu Nhoma Mmobɔwee no? Wokohuu biribi a wɔn ani nna; wohuu akorade bi a ɛsom bo, na wɔfrɛɛ no Nahal Mishmar akorade.\nMARCH 1961 mu na wohuu saa akorade no, na na wɔde mmerɛkɛtɛ akyekyere ho asie abo bi ntam. Nneɛma bɛboro 400 na na ɛwom; emu dodow no ara nso, na wɔde kɔbere na ayɛ. Ebi yɛ ahemmotiri, ahempoma, nnwinnade, aporibaa, ne akode afoforo. Yɛhwɛ asɛm a ɛwɔ Genesis 4:22 no a, ɛma yehu sɛ akorade a wokohui no ho hia wɔn a wɔtaa kenkan Bible no paa. Ɛka Tubal-Kain ho asɛm sɛ “na ɔyɛ ɔtomfo a ɔde kɔbere ne nnade yɛ nneɛma.”\nObiara ntumi nkyerɛ baabi a akorade no fi ne nea ɛyɛe a ebepuee hɔ. Nanso saa akorade no a wɔahu no ma yehu sɛ tete aman a Bible ka ho asɛm no, na wotu kɔbere wɔ hɔ, na na wɔnan de yɛ nneɛma; efii ase akyɛ paa.\nMMEAE A NA WOTU KƆBERE WƆ BƆHYƐ ASASE NO SO\nBere a aka kakra ama Israelfo adu Bɔhyɛ Asase no so no, Mose ka kyerɛɛ wɔn sɛ: “Asase no so abo yɛ dade na wubetu kɔbere afi ne mmepɔw mu.” (Deuteronomium 8:7-9) Nnipa a wotutu fam hwehwɛ tetefo nneɛma mu ahu mmeae pii wɔ Israel ne Yordan a na wotu kɔbere yɛ ho adwuma; wohuu bi wɔ Feinan, Timna, ne Khirbat en-Nahas. Dɛn na wɔhyɛɛ no nsow?\nWokɔ Feinan ne Timna na wohwɛ asase no a, wubehu sɛ amoa bebree wowɔ hɔ. Anyɛ hwee koraa no, wɔde mfe 2,000 tuu kɔbere wɔ hɔ. Ɛnnɛ mpo, sɛ obi kɔ hɔ a, obehu abo a apaapae gu hɔ a kɔbere hyehyɛ mu. Tete no, na wɔn a wotu kɔbere no yɛ adwumaden waawae abotan so araa kosi sɛ kɔbere a ɛwom no bɛba abɛtɛ hɔ ama wɔayiyi. Sɛ kɔbere a ɛtetɛ hɔ no sa a, wɔde nnade tu abotan no mu kɔ akyiri yiyi mu twitwa amoa akɛse toto mu. Sɛ yɛkan Hiob nhoma a ɛwɔ Bible mu no a, yehu ɔkwan a tetefo no faa so tuu fagude yi. (Hiob 28:2-11) Ná ɛyɛ adwumaden paa. Enti bɛboro mfe 1,600 mpo ni no, sɛ Roma atumfoɔ de amammɔfo mu amammɔfo paa no kogu afiase a, na wɔma wɔne nneduafo foforo kɔyɛ adwuma wɔ baabi a wotu kɔbere wɔ Feinan.\nKhirbat en-Nahas yɛ kurow a ne din kyerɛ “Kɔbere Ase.” Sɛ wokɔ hɔ a, wubehu kɔbere ase sɛ esum hɔ bebree, na ɛno ma yehu sɛ bere bi, na wotu kɔbere pii wɔ hɔ. Abenfo kyerɛ sɛ na wɔde abo a wonya kɔbere wom no fi mmeae bi te sɛ Feinan ne Timna na ɛba hɔ. Ɔkwan a na wɔfa so yiyi kɔbere fi abo no mu ne sɛ, wɔsɔ gya na wɔde afa fita mu ma ɛyɛ hyew paa (bɛyɛ Celsius 1,200) ma ogya no si so bɛyɛ nnɔnhwerew awotwe kosi du. Sɛ wɔfa abo kilogram 5 a, kɔbere kilogram 1 na na wonya fi mu; kɔbere a wonya fii mu no, na wotumi de yɛ nneɛma bebree.\nNNEƐMA A TETE ISRAELFO DE KƆBERE YƐE\nYehowa Nyankopɔn hyɛɛ da kae wɔ Bepɔw Sinai so sɛ, wɔmfa kɔbere kamakama a wotu wɔ mpɔtam hɔ no bi nyɛ ntamadan no ho adwuma, na asɔrefie a akyiri yi wosii wɔ Yerusalem no nso, ebi na wɔde yɛɛ ho adwuma. (Exodus, ti 27) Ebetumi aba sɛ na Israelfo no nim kɔbere ho adwuma kakra ansa na wɔrekɔ Egypt, na ebetumi nso aba sɛ wosuae wɔ hɔ. Ne nyinaa mu no, bere a wofii hɔ no, wotumi de bi yɛɛ nantwi ba. Wotumi nso de bi yɛɛ kɔbere nneɛma a wɔde yɛɛ ɔsom adwuma wɔ ntamadan no mu no; ebi ne asɛn, nkuku, nkankyee, sofi, ne adinam.—Exodus 32:4.\nAkyiri yi a wɔnam sare so no, wokoduu baabi a ɛbɛn Punon (ɛbɛyɛ sɛ ɛhɔ na ɛnnɛ wɔfrɛ no Feinan no). Ná kɔbere wɔ mpɔtam hɔ paa, na ɛhɔ ara nso na ɔman no nwiinwii wɔ manna ne nsu ho no. Anwiinwii no nti, Yehowa somaa awɔ a wɔn ano wɔ bɔre bɛkekaa wɔn de twee wɔn aso; wɔn mu bebree wuwui. Israelfo no nuu wɔn ho, enti Mose srɛ maa wɔn, na Yehowa ka kyerɛɛ no sɛ ɔmfa kɔbere nyɛ ɔwɔ sɛso mfa no nsɛn dua tenten bi so. Bible ka sɛ: “Afei sɛ ɔwɔ ka obi na ɔhwɛ ɔwɔ a wɔde kɔbere ayɛ a ɛsɛn dua so no a, na wanya nkwa.”—Numeri 21:4-10; 33:43.\nƆHENE SOLOMON KƆBERE\nAsɔrefie a na ɛwɔ Yerusalem no, kɔbere na wɔde yɛɛ ɛho nneɛma pii\nƆhene Solomon de kɔbere pii siesiee Yerusalem asɔrefie hɔ. Kɔbere no bebree wɔ hɔ a ne papa Dawid na ɔde gyaw no; bere a Dawid dii Siria so nkonim no na ɔfaa kɔbere no. (1 Beresosɛm 18:6-8) Ná “ɛpo a wɔagu” no yɛ sɛn kɛse a wɔde kɔbere ayɛ, na ɛno mu nsu na asɔfo no de hohoroo wɔn ho; ná ɛfa nsu bɛboro lita 66,000, na ɛbɛyɛ sɛ na emu duru bɛyɛ tɔn 30. (1 Ahene 7:23-26, 44-46) Afei ɔyɛɛ kɔbere adum akɛse abien wɔ asɔrefie no anim; ebiara tenten yɛ mita 8, na na ebiara wɔ ntaaso a ne tenten yɛ mita 2.2. Ná tokuro da adum no biara mu na ne pipiripi yɛ sɛntimita 7.5, ɛnna ne tɛtrɛtɛ nso yɛ mita 1.7. (1 Ahene 7:15, 16; 2 Beresosɛm 4:17) Yetumi hu sɛ na wobehia kɔbere bebree na wɔatumi ayɛ saa nneɛma yi nyinaa.\nNnipa a wɔtenaa ase Bible mmere mu no, na wɔtaa de kɔbere yɛ nneɛma pii. Sɛ yɛkan Bible a, ɛka nneɛma pii a wɔde kɔbere ayɛ ho asɛm; ebi yɛ akode, nkɔnsɔnkɔnsɔn, nnwonto nneɛma, ne apon. (1 Samuel 17:5, 6; 2 Ahene 25:7; 1 Beresosɛm 15:19; Dwom 107:16) Yesu kaa asɛm bi a ɛkyerɛ sɛ na nkurɔfo tumi de “kɔbere” sika hyɛ wɔn abɔso mu. Ɔsomafo Paulo nso kaa obi ho asɛm sɛ: “Aleksandro a ɔyɛ kɔbere dwumfo no.”—Mateo 10:9; 2 Timoteo 4:14.\nNahal Mishmar akorade no a wɔakohu ne afei sɛnea na kɔbere nneɛma abu so wɔ Bible mmere mu no, abakɔsɛm akyerɛwfo ne wɔn a wotutu fam hwehwɛ tetefo nneɛma mu ntumi nte ase nwie. Nanso yebetumi aka no pen sɛ sɛnea Bible si so dua no, asase a Israelfo kɔfa tenaa so no, ampa ara na ɛyɛ ‘asase pa a wobetu kɔbere afi ne mmepɔw mu.’—Deuteronomium 8:7-9.\nText Baabi a wubetumi atwe nneɛma akenkan ƆWƐN-ABAN December 2013 | Yehia Onyankopɔn Wɔ Yɛn Abrabɔ Mu Anaa?\nAudio Baabi a wubetumi atwe nneɛma abɔ atie ƆWƐN-ABAN December 2013 | Yehia Onyankopɔn Wɔ Yɛn Abrabɔ Mu Anaa?


Matteo 28 BDG - Mateo 28 NA-TWI | Biblica América Latina\nMatteo 28 BDG - Mateo 28 NA-TWI\n1Homeda a ɛyɛ Kwasida ahemadakye, Maria Magdalene ne Maria baako no kɔɔ ɛda no so.\n2 Amonom, asase wosowee dennen; na Awurade bɔfo sian fi soro bae, bepirew ɔbo no fii ɛda no ano, na ɔtenaa so. 3 N’anim hyerɛn te sɛ kanea na n’atade yɛ fitaa te sɛ nwera. 4 Awɛmfo no huu no no, ehu maa wɔn ho popoe, na wɔhwehwee ase, danee sɛ awufo. 5 Ɔbɔfo no ka kyerɛɛ mmea no se, “Munnsuro! Minim sɛ, morehwehwɛ Yesu a wɔbɔɔ no asɛnnuam no, 6 nanso, onni ha. Wasɔre kɔ sɛnea ɔkae no. Mommra mmɛhwɛ nea na ɔda hɔ no. 7 Afei monkɔ ntɛm nkɔka nkyerɛ n’asuafo no se, ‘Wasɔre afi awufo mu, na ɔredi mo anim kan akɔ Galilea akohyia mo wɔ hɔ.’ Eyi ne nkra a mewɔ de ma mo.”\n8 Mmea no de hu ne anigye a adi afra tutuu mmirika fii ɛda no so sɛ, wɔrekɔhwehwɛ asuafo no aka ɔbɔfo no nkra no akyerɛ wɔn. 9 Wɔrekɔ no, prɛko pɛ, Yesu begyinaa wɔn anim. Okyiaa wɔn se, “Asomdwoe nka mo.” Wobuu no nkotodwe, som no.\n10 Afei, Yesu ka kyerɛɛ wɔn se, “Munnsuro! Monkɔ nkɔka nkyerɛ me nuanom no se, wɔnkɔ Galilea nkohyia me wɔ hɔ.”\nNea awɛmfo no kae\n11 Bere a mmea no rekɔ kurow no mu no, awɛmfo a wɔwɛn ɛda no mu bi kɔɔ asɔfo mpanyin no nkyɛn kɔkaa nea asi no nyinaa kyerɛɛ wɔn. 12 Yudafo mpanyin no nyinaa hyiae, na wosii no gyinae sɛ, wɔbɛma awɛmfo no sika aka akyerɛ wɔn 13 se, “Monka se, ‘Anadwo a yɛdae no, na n’asuafo no ba bewiaa amu no de kɔe.’ “\n14 Wɔhyɛɛ awɛmfo no bɔ sɛ, “Sɛ ɛba sɛ amrado te ɛho asɛm a, yɛbɛkyerɛkyerɛ no mu sɛnea ɛbɛyɛ a, ɔrenyɛ mo hwee.”\n15 Eyi nti, awɛmfo no gyee sika no kɔyɛɛ sɛnea wɔka kyerɛɛ wɔn sɛ wɔnyɛ no. Asɛm a wɔkae no trɛw faa Yudafo no mu nyinaa na wogye di de besi nnɛ.\nYesu yi ne ho adi kyerɛ n’asuafo no\n16 Afei, asuafo dubaako no siim kɔɔ Galilea bepɔw a Yesu kae se wobehu no wɔ so no so. 17 Ɛhɔ na wohuu no, kotow, sɔree no. Nan so, na wɔn mu bi nnye nni sɛ ɛyɛ Yesu.\n18 Yesu ka kyerɛɛ n’asuafo no se, “Wɔde ɔsoro ne asase so tumi nyinaa ama me. 19 Enti monkɔ nkɔyɛ amanaman nyinaa m’asuafo. Mommɔ wɔn asu nhyɛ Agya, Ɔba ne Honhom Kronkron din mu, 20 na monkyerɛkyerɛ wɔn se, wonni nea mahyɛ mo no nyinaa so. Na me ne mo wɔ hɔ nna nyinaa de bɛkɔ akosi wiase awiei.”\nNA-TWI : Mateo 28


Korintofo II 8 NA-TWI - Ayamye - Anuanom, yɛpɛ sɛ muhu nea - Bible Gateway\nKorintofo II 7Korintofo II 9\nKorintofo II 8 Nkwa Asem (NA-TWI)\n8 Anuanom, yɛpɛ sɛ muhu nea Onyankopɔn adom ayɛ wɔ Makedonia asɔre ahorow mu. 2 Wɔnam sɔhwɛ ahorow a ɛtoo wɔn a wodii saa sɔhwɛ no so no asɔ wɔn ahwɛ pa ara. Nanso na wɔn ani gye wɔn ho tumi fi wɔn hia mu yɛ adɔe ma ɛboro so. 3 Midi ho adanse sɛ wɔmaa nea wobetumi ma ɛboroo so mpo. Wɔn ara fi wɔn pɛ mu 4 srɛɛ yɛn sɛ yɛmma wɔmfa sika no na wɔnkɔma Kristofo a wɔwɔ Yudea no bi. 5 Nanso wɔyɛ ma ɛboroo so. Nea edi kan no, wɔde wɔn ho maa Awurade. Afei, wofi Onyankopɔn pɛ mu de wɔn ho maa yɛn nso. 6 Enti yɛka kyerɛɛ Tito a ofii adwuma yi ase se, ɔntoa so na ɔmmoa mo na moatumi awie saa ɔdɔ adwuma yi. 7 Moyɛ adefo wɔ nea mowɔ nyinaa mu: ɔkasa mu ne nimdeɛ mu, mmoa a ɛyɛ mo pɛ sɛ moboa mu, ne ɔdɔ a mode dɔ yɛn mu. Enti yɛpɛ sɛ mode ahofama som wɔ ɔdɔ mu.


Romafo 10 NA-TWI - Gyidi ne bɔneka - Anuanom, nea me koma - Bible Gateway\nRomafo 9Romafo 11\nRomafo 10 Nkwa Asem (NA-TWI)\n10 Anuanom, nea me koma pere hwehwɛ yɛ me mpae a mebɔ srɛ Onyankopɔn ma Israelfo sɛ wobenya nkwagye. 2 Metumi madi wɔn ho adanse sɛ wɔyɛ nnipa a wɔde mmɔdenbɔ som Onyankopɔn sɛnea ɛsɛ. Nanso wɔn som no mfi nimdeɛ mu. 3 Wɔammu trenee a efi Onyankopɔn no na mmom wɔpɛe sɛ wɔfa wɔn ankasa nimdeɛ so. Eyi amma wɔamfa wɔn ho anhyɛ Onyankopɔn pɛ a ɔnam so ma onipa wie pɛyɛ no ase. 4 Kristo abesi mmara no ananmu na obiara a ogye no di no dan ɔtreneeni.


10 Ná ɔbarima bi wɔ Kaesarea a wɔfrɛ no Kornelio, a ɔyɛ nea wɔfrɛ no Italia asraafodɔm+ no mu ɔpanyin,+ 2 ɔbarima a ɔwɔ ahofama+ na ɔne ne fiefo nyinaa suro+ Onyankopɔn, na ɔyɛ nkurɔfo adɔe+ pii na ɔde adesrɛ to Onyankopɔn anim daa.+ 3 Bɛyɛ dɔn a ɛto so akron*+ no, ohuu Onyankopɔn bɔfo+ pefee wɔ anisoadehu mu+ sɛ waba ne nkyɛn na ɔka kyerɛɛ no sɛ: “Kornelio!” 4 Ɔbarima no hwɛɛ no dinn, na ehu kaa no ma obisae sɛ: “Owura, asɛm bɛn?” Ɔka kyerɛɛ no sɛ: “Wo mpaebɔ+ ne w’adɔe aforo soro sɛ nkae wɔ Onyankopɔn anim.+ 5 Enti afei soma mmarima ma wɔnkɔ Yopa nkɔfrɛ Simon a wɔfrɛ no Petro no mmra. 6 Saa ɔbarima yi akɔsoɛ nhomahyɛfo bi a ɔde Simon a ne fie wɔ po no ano.”+ 7 Bere a ɔbɔfo a ɔne no kasae no kɔe ara pɛ, ɔfrɛɛ ne fie nkoa baanu ne ɔsraani bi a ɔwɔ ahofama fii wɔn a wɔsom no daa no mu,+ 8 na ɔkaa biribiara kyerɛɛ wɔn somaa wɔn kɔɔ Yopa.+ 9 Ade kyee a wɔnam ɔkwan so rekɔ na wɔreyɛ adu kurow no mu no, Petro kɔɔ ɔdan no atifi+ bɛyɛ dɔn a ɛto so asia* kɔbɔɔ mpae.+ 10 Afei ɔkɔm dee no paa ma ɔpɛe sɛ odidi. Bere a wogu so reyɛ aduan no, onyaa anisoadehu+ 11 na ohui sɛ ɔsoro abue+ na ɔsɛn bi resian sɛ nwera tam kɛse bi a wɔregyaa anoano anan no aba asase so; 12 na ntɔteboa ne mmoa a wɔwea asase so ne ewim nnomaa nyinaa bi wom.+ 13 Na ɔtee nne bi sɛ: “Petro, sɔre kum bi na di!”+ 14 Nanso Petro kae sɛ: “Dabi, Awurade, efisɛ minnii biribi a ɛho agu fĩ na ɛho ntew biara da.”+ 15 Na nne no ka kyerɛɛ no ne mprenu so sɛ: “Mfrɛ nneɛma a Onyankopɔn atew ho sɛ ɛho agu fĩ.”+ 16 Eyi bae ne mprɛnsa so, na ɛhɔ ara wɔfaa ɛsɛn no kɔɔ soro.+ 17 Afei bere a Petro tirim ayɛ no keserenee wɔ nea anisoade a ohui no kyerɛ ho no, hwɛ! na mmarima a Kornelio somaa wɔn no abisabisa Simon fie kwan ma wɔabegyina ɔpon ano.+ 18 Na wɔteɛɛm bisae sɛ ebia Simon a wɔfrɛ no Petro no abɛsoɛ hɔ anaa. 19 Bere a Petro gu so redwinnwen anisoadehu no ho no, honhom+ no kae sɛ: “Hwɛ! Mmarima baasa bi rehwehwɛ wo. 20 Wo de, sɔre, si fam na kɔ wɔn nkyɛn, mma w’adwene mu nnyɛ wo naa koraa, efisɛ me na mesomaa wɔn.”+ 21 Enti Petro sii fam kɔɔ mmarima no nkyɛn kɔkae sɛ: “Hwɛ! mene nea morehwehwɛ no no. Dɛn na ɛma mobaa ha?” 22 Wɔkae sɛ: “Ɔbɔfo kronkron bi de Onyankopɔn akwankyerɛ maa ɔsraani panyin Kornelio, ɔtreneeni a osuro Onyankopɔn+ na Yuda man nyinaa bɔ no din pa+ no sɛ ɔnsoma mmɛfa wo mmra ne fie na ontie nea wowɔ ka.” 23 Enti ɔde wɔn baa mu na ɔsom wɔn hɔho. Ade kyee no, ɔsɔre ne wɔn kɔe, na na anuanom binom a wofi Yopa ka wɔn ho. 24 Da a edi hɔ no, oduu Kaesarea. Ná Kornelio nso afrɛfrɛ n’abusuafo ne ne nnamfonom nyinaa retwɛn wɔn. 25 Bere a Petro puee hɔ no, Kornelio kohyiaa no hwee ne nan ase sɔree no. 26 Nanso Petro maa no so kae sɛ: “Sɔre; me nso meyɛ onipa.”+ 27 Na bere a ɔne no bɔɔ nkɔmmɔ no, ɔkɔɔ ofie no mu kohui sɛ nnipa bebree ahyiam, 28 na ɔka kyerɛɛ wɔn sɛ: “Mo ara munim pefee sɛnea mmara mma kwan sɛ Yudani ne abusua foforo muni bɛbɔ anaasɛ ɔbɛbɛn no;+ nanso Onyankopɔn akyerɛ me sɛ ɛnsɛ sɛ mefrɛ onipa biara sɛ ne ho agu fĩ anaa ne ho ntew.+ 29 Ne saa nti bere a wɔsoma bɛfrɛɛ me no, manyi ano koraa na mebae. Afei merebisa nea enti a mosoma bɛfrɛɛ me.” 30 Ɛnna Kornelio kae sɛ: “Nnanan ni, saa bere yi ara, na merebɔ mpae dɔn a ɛto so akron* no mu wɔ me fie,+ na hwɛ! ɔbarima bi a ɔhyɛ atade hyɛnhyɛn+ begyinaa m’anim 31 na ɔkae sɛ: ‘Kornelio, Onyankopɔn atie wo mpaebɔ na w’adɔe adu n’anim.+ 32 Enti soma kɔ Yopa kɔfrɛ Simon, a wɔfrɛ no Petro no.+ Saa ɔbarima yi abɛsoɛ Simon a ɔyɛ nhomahyɛfo no fie wɔ po no ano.’+ 33 Enti ntɛm ara na mesoma baa wo nkyɛn, na woabɔ mmɔden sɛ woaba ha. Ɛno nti yɛn nyinaa ahyiam Onyankopɔn anim saa bere yi sɛ yɛrebetie nea Yehowa ahyɛ wo sɛ ka nyinaa.”+ 34 Ɛnna Petro buee n’ano kae sɛ: “Nokwasɛm ni, mahu sɛ Onyankopɔn nhwɛ nnipa anim,+ 35 na mmom ɔman biara mu no, onipa a osuro no na ɔyɛ adetrenee no, ogye no tom.+ 36 Ɔde asɛm+ no kɔmaa Israel mma, na ɔkaa asomdwoe+ a ɛnam Yesu Kristo so no ho asɛmpa kyerɛɛ wɔn: Oyi ne nnipa nyinaa mu Awurade.+ 37 Munim nea wɔkaa ho asɛm wɔ Yudea nyinaa, a efii ase wɔ Galilea bere a Yohane aka asubɔ ho asɛm akyi+ no. 38 Ɛno ne sɛ, Yesu a ofi Nasaret no, Onyankopɔn de honhom kronkron ne tumi sraa no,+ na okyinkyinii asase no so yɛɛ papa, na ɔsaa wɔn a Ɔbonsam hyɛ wɔn so nyinaa yare,+ efisɛ na Onyankopɔn ka ne ho.+ 39 Na yɛyɛ nneɛma a ɔyɛe wɔ Yudafo nkurow mu ne Yerusalem no nyinaa ho adansefo; na ɔno ara nso na wɔsɛn no dua so kum no.+ 40 Oyi na da a ɛto so abiɛsa no Onyankopɔn nyan no maa no hokwan sɛ onyi ne ho adi nkyerɛ,+ 41 ɛnyɛ nnipa nyinaa, na mmom adansefo a Onyankopɔn adi kan apaw wɔn,+ yɛn a yɛne no didi nomee+ wɔ ne wusɔre akyi no. 42 Afei nso, ɔhyɛɛ yɛn sɛ yɛnka+ nkyerɛ nnipa no na yenni adanse fefeefe sɛ Oyi ne nea Onyankopɔn ahyɛ sɛ ɔbɛyɛ ateasefo ne awufo temmufo no.+ 43 Ɔno na adiyifo no nyinaa di ne ho adanse,+ sɛ obiara a ogye no di no nam ne din so benya bɔne fafiri.”+ 44 Bere a Petro gu so reka nsɛm yi no, honhom kronkron baa wɔn a wɔretie asɛm no nyinaa so.+ 45 Na ɛyɛɛ anokwafo a wofi wɔn a wɔatwa wɔn twetia mu a wɔne Petro bae no nwonwa, efisɛ wohwiee honhom kronkron dom akyɛde a wɔde ma kwa no guu amanaman mufo nso so.+ 46 Na wɔtee sɛ wɔreka kasa horow na wɔreyi Onyankopɔn ayɛ.+ Ɛnna Petro buae sɛ: 47 “Eyinom anya honhom kronkron sɛ yɛn ara, enti hena na obetumi asiw wɔn kwan sɛ yɛmmfa nsu mmmɔ wɔn asu?”+ 48 Ɛno nti ɔhyɛe sɛ wɔmmɔ wɔn asu wɔ Yesu Kristo din mu.+ Afei wɔsrɛɛ no sɛ onni nna kakra wɔ hɔ.\nBɛyɛ awia nnɔn 3.\nBɛyɛ awia 12.


Titu 3 CRO - Tito 3 AKCB\n1Kae wo nkurɔfo na wɔmmrɛ wɔn ho ase nhyɛ ahemfo ne wɔn a tumi hyɛ wɔn nsa no ase, wɔnyɛ osetie, wonsiesie wɔn ho mma adwuma pa biara, 2na wɔnnka asɛmmɔne mmfa obi ho na mmom, wonnwo brɛoo, na daa wonni obiara ni.\n3Kan no, na yɛn ankasa yɛyɛ nkwaseafo, asoɔdenfo, ne abɔnefo. Na yɛyɛ akɔnnɔ ne anigye ahorow nkoa. Yɛsɛee yɛn abrabɔ wɔ bɔne ne anibere ho. Afoforo tan yɛn maa yɛn nso yɛtan wɔn. 4Nanso bere a yɛn Agyenkwa Onyankopɔn ayamye ne ne dɔ daa adi no, 5ogyee yɛn nkwa. Ɛnyɛ nnwuma pa bi a yɛayɛ nti, na mmom ɔnam nʼahummɔbɔ so ahohoro yɛn ho, agye yɛn nkwa ama Honhom Kronkron no awo yɛn foforo ama yɛn nkwa foforo. 6Onyankopɔn nam Yesu Kristo a ɔyɛ yɛn Agyenkwa no so ahwie Honhom Kronkron no agu yɛn so, 7sɛnea ɛbɛyɛ a nʼadom nti, yɛbɛyɛ daa nkwa no anidaso ho adedifo. 8Eyi yɛ nokwasɛm. Mepɛ sɛ wuti saa asɛm yi mu yiye na ama wɔn a wogye Onyankopɔn di no ahu sɛ, ɛsɛ sɛ wɔde wɔn bere di dwuma pa. Eyinom nyinaa ye na so wɔ mfaso ma nnipa.\n9Nanso munnnye nkwasea akyinnye. Saa ara nso na monnto ana, nkasakasa, nham wɔ mmara ho; so nni mfaso biara. 10Bɔ obi a ɔde mpaapaemu ba no kɔkɔ nea edi kan ne ne nea ɛto so abien, na ɛno akyi no twe wo ho fi ne ho. 11Ɛsɛ sɛ wuhu sɛ obi a ɔte saa no asɛe, na bɔne a ɔyɛ no da adi wɔ ne ho.\n12Sɛ mesoma Artema anaa Tihiko wo nkyɛn a, bɔ mmɔden bra me nkyɛn wɔ Nikopoli, na hɔ na mabɔ me tirim sɛ mɛtena awɔwbere no. 13Bɔ mmɔden gya mmaranimfo Sena ne Apolo kwan yiye na anhia wɔn hwee.\n14Ma yɛn nkurɔfo no nsua sɛnea wɔde wɔn adagyew yɛ nnwuma pa de boa. Ɛnsɛ sɛ wɔtena ase kwa.\n15Wɔn a wɔne me wɔ ha nyinaa kyiakyia wo.\nKyia wɔn a wɔdɔ yɛn wɔ gyidi mu ma yɛn.\nAKCB : Tito 3


Ebɛn Enyidado na Ɔwɔ Hɔ ma Ewufo? | Asɛmpa\n1. Ebɛn asɛmpa na ɔwɔ hɔ a ɔfa ewufo ho?\nBer a Jesus dur Bethany a ɔbɛn Jerusalem no, nna ne nyɛnko Lazarus ewu ma oedzi ndaanan. Jesus na nyia oewu no ne nkyerɛbaa, Martha na Mary, kɔr beebi a nna woesie fun no. Annkyɛr na nyimpadɔm twaa hɔ hyiae. Twa ho mfonyin wɔ w’adwen mu hwɛ, enyigye a Martha na Mary nyae ber a Jesus nyaan Lazarus fii ewufo mu no!—Kenkan John 11:21-24, 38-44.\nNna Martha nyim asɛmpa a ɔwɔ hɔ a ɔfa ewufo ho no dada. Nna onyim dɛ Jehovah benyan ewufo ma wɔaasan abɛtsena asaase do bio.—Kenkan Job 14:14, 15.\n2. Ebɛn tsebea na ewufo wɔ mu?\nNyankopɔn see Adam dɛ: “Huntuma nye wo, na huntuma mu na ebɛsan akɔ.”—GENESIS 3:19.\nNyankopɔn dze asaase do huntuma bɔɔ nyimpa. (Genesis 2:7; 3:19) Nyimpa nnyɛ sunsum abɔdze a ɔtse honam nyimpadua mu. Osiandɛ yɛyɛ honam abɔdze ntsi, hɛn nyimpadua ne fã biara nnyi hɔ a ɔkɔ do yɛ edwuma ber a yeewu no. Sɛ yewu a, hɛn adwen no so wu na hɛn tsirmu nsɛm yew. Osiandɛ ewufo nnyim biribiara ntsi, Lazarus annkã hwee wɔ tsebea a ɔkɔr mu ber a owui no ho.—Kenkan Ndwom 146:4; Ɔsɛnkafo 9:5, 6, 10.\nAso Nyankopɔn yɛ nkorɔfo ayaayaadze wɔ ogya mu wɔ hɔn wu ekyir? Osiandɛ Bible no kyerɛkyerɛ dɛ ewufo nnyim biribiara ntsi no, abɔnsamgyamu yɛ ator nkyerɛkyerɛ a ɔma nkorɔfo bɔ Nyankopɔn sombo wɔ dza ɔmmbaa n’adwen mu da no ho. Nkorɔfo a wɔyɛ hɔn ayaayaadze wɔ ogya mu no yɛ ekyiwadze ma no.—Kenkan Jeremiah 7:31.\nHwɛ video a wɔato dzin Ebɛn Tsebea Na Ewufo Wɔ Mu?\n3. Ana ewufo botum nye atseasefo akasa?\nEwufo nnkotum akasa anaa mpo wɔaatse asɛm. (Ndwom 115:17) Naaso abɔfo no mu binom yɛ abɔfo bɔn. Wotum yɛ hɔn ho tse dɛ nyimpa a woewuwu no na wɔnye nkorɔfo kasa. (2 Peter 2:4) Jehovah kyir koraa dɛ yɛnye ewufo bɛkasa.—Kenkan Deuteronomy 18:10, 11.\n4. Woananom na wobenyan hɔn efi ewufo mu?\nWobenyan nyimpa ɔpepem pii a woewuwu no ma wɔaasan abɛtsena asaase do bio. Wobenyan nyimpa binom mpo a nna wonnyim Nyankopɔn na wɔyɛɛ ndzeyɛbɔn no.—Kenkan Ndwom 37:29; Ndwuma 24:15.\nHɔn a wobenyan hɔn no benya hokwan esũa Nyankopɔn ho nokwasɛm, na wɔaakyerɛ dɛ wɔwɔ Jesus no mu gyedzi dze nam setsie a wɔbɛyɛ ama no no do. (Nyikyerɛ 20:11-13) Hɔn a wobenyan hɔn aba nkwa mu na wɔbɛyɛ ndzeyɛtsenenee no bɛtsena asaase do daa.—Kenkan John 5:28, 29.\n5. Ebɛnadze na owusoɛr no ma yehu fa Jehovah ho?\nNyankopɔn maa ne Ba no bowui maa hɛn mbrɛ ɔbɛyɛ a ewufo benya enyidado. Ntsi owusoɛr no ma yehu Jehovah no dɔ nye n’adom mbordo. Sɛ wonyan ewufo ba nkwa mu a, woana paa na w’enyi bɛgye ho dɛ ibohu no?—Kenkan John 3:16; Romefo 6:23.\nSũa dza Bible no kã fa tsebea a ewufo wɔ mu nye siantsir a nyimpa wu no ho.\nOwusoɛr bi Bɛba!\nAna ahwer wɔ dɔfo bi wɔ owu mu? Ana ibohu no bio da bi? Sũa dza Bible no kyerɛkyerɛ fa owusoɛr no ho.\nNokwasɛm a Ɔfa Abɔfo Ho\nBible no kã abɔfo na abɔfo bɔn ho asɛm. Aso dɛm esunsum abɔdze yi wɔ hɔ ankasa? Ana wobotum aboa hɛn anaa woeepira hɛn?\nFa mona Fa mona Ebɛn Enyidado na Ɔwɔ Hɔ ma Ewufo?


1 Corinthians 2 KJV – 1 Korintofo 2 AKCB | Biblica\n1 Corinthians 2 KJV – 1 Korintofo 2 AKCB\n1 Korintofo 2:1-16\nKristo Ho Asɛnka Wɔ Asennua So\n1Anuanom, bere a mebaa mo nkyɛn bɛkaa Onyankopɔn ho ahintasɛm a ɛyɛ nokware kyerɛɛ mo no, manka asɛm a ɛkyere adwene anaa nyansa a ɛtra mo so. 2Meyɛɛ mʼadwene sɛ bere a me ne mo wɔ hɔ no, mɛma me werɛ afi biribiara gye Yesu Kristo nko; na ne titiriw no, ne wu wɔ asennua no so no. 3Enti bere a mebaa mo hɔ no, na meyɛ mmerɛw a ehu ne ahopopo aka me. 4Na nkyerɛkyerɛ a mekyerɛkyerɛɛ no nso mannyina anyansasɛm ne nnipa adwene so, na mmom menam kasa pa so daa tumi a ɛwɔ Onyankopɔn Honhom Kronkron no mu no adi. 5Enti mo gyidi nnyina onipa nyansa so, na mmom egyina Onyankopɔn tumi so.\n6Mekasa nyansa mu kyerɛ wɔn a wɔanyinyin wɔ Honhom mu. Nanso saa nyansa no nyɛ wiase nyansa anaa wiase yi mu tumi ahorow a wɔn tumi resa no. 7Nyansasɛm a meka no yɛ Onyankopɔn nyansa a wɔde ahintaw nnipa. Ɛno na Onyankopɔn ayi ato hɔ ama yɛn dedaw sɛ yɛn anuonyam ahyɛde ansa na wɔrebɔ wiase. 8Aman sodifo biara nnim saa nyansa no. Sɛ wonim a anka wɔremmɔ Awurade a anuonyam ahyɛ no ma no asennua mu. 9Kyerɛwsɛm no ka se,\n“Nea onipa biara anhu na wante da,\nnea onipa biara annwene ho sɛ ɛbɛba da no,\nHonhom no pɛɛpɛɛ biribiara mu kosi Onyankopɔn ahintasɛm a emu dɔ no so. 11Onipa de, ɔno ara ne honhom a ɛte ne mu no na enim ne ho nsɛm nyinaa; saa ara nso na Onyankopɔn Honhom no nko ara na enim Onyankopɔn ho nsɛm nyinaa. 12Ɛnyɛ wiase yi mu honhom na yɛanya; Honhom Kronkron a Onyankopɔn somaa no no na yɛanya sɛnea ɛbɛma yɛahu nea Onyankopɔn de ama yɛn no nyinaa. 13Enti ɛnyɛ nsɛm a nnipa de wɔn nyansa akyerɛ yɛn no na yɛka, na mmom nsɛm a Honhom no akyerɛ yɛn no na yɛnam Honhom no mu nokware reda saa honhom mu nsɛm yi adi akyerɛ wɔn a wɔwɔ Honhom no. 14Nanso obi a onni Honhom no rentumi nnya akyɛde a efi Onyankopɔn Honhom no mu. Ɔrente ase da biara da; ɔfa no sɛ nsɛm a aba nni mu, efisɛ wogyina Honhom no nko so na wobetumi anya ntease a ɛsɛ. 15Onipa a Honhom no te ne mu no tumi sese biribiara nanso obiara rentumi mmu no atɛn. 16Kyerɛwsɛm no ka se,\n“Hena na onim Awurade adwene?\nHena na obetumi atu no fo?”\nNanso yɛn de, yɛwɔ Kristo adwene no bi.\nAKCB : 1 Korintofo 2